text:
Wednesday, February 29, 2012
Chapchar Kut / Hlukhla Lawngtlai ah hmang turin ruahmanna peihfel thawhkhat a ni tawh.
March Ni 2 a Chapchar Kut / Hlukhla, Lawngtlai a hmanna tur atan ruahmanna peihfel thawhkhat a ni tawh, nimin khan Kut Organising Committee chu an Chairman Pu B.Lalhmingthanga DC ho in an thukhawm a, mawhphurhna thahnem tak changtu Central YLA lam chuan ruahmanna an neih te sawiin, Programme tur duanlawk te thlir ho nghal niin, siamdanglam ngai tlem awm te an siamdanglam nghal a, Central YLA lam chuan Hnam ziarang pholang thei Hnam lam leh Zai te a tam thei angber Kut ah hian pholan a nih theih nan a ruahmanna an siam te chu a tawp an thleng tawh in inbuatsaihna dang an kalpui mek te pawh an sawilang bawk. Tarlan tawh angin Kut hi Central YLA Playground ah hman a ni dawn a, chawhma dar 10 ah tan a ni anga, Kut Pa atan Pu C.Ngunlianchunga CEM, LADC hman a ni anga, Kut thlengtu chu DC, Pu B.Lalhmingthanga a ni ang. Organising Committee chuan Kut a tel chuan Hnam ziarang pholang thei thawmhnaw inbel thei se an duh a, Kut hi mitin ten hlim taka an hman theih nan ruahmanna siamin, a tam thei ang ber mipui tel turin an beisei. Nimin a Committee thutkhawm hi a tum thumna niin, member kal pawh an thahnem hle a ni.
CAG Report 2008 nimin khan CEM ho in sawiho lawilawk a ni
Nimin chawhnu khan CEM Pu C.Ngunlianchunga ho in, a Office Chamber ah Pre-Discussion of Comptroller and Auditor General of India 2008 neih a ni a, Department kaihhnawih a Executive members te leh Officer te he CAG Report 2008 sawiho lailawkna ah hian an tel a, nimin a sawiho zing ah LADC ah Officer leh Staff tam lutuk vang a Development Fund a tlem ni a CAG a tarlan chungchang te, Revenue Department leh Forest Department ten an hlawh atanga chhutin Revenue 7% chauh an hmuh thu te leh Centrally Sponsored Scheme a nih tur anga hman loh a awm ni a tarlan te chu a langsar zual an ni.
Zirlai Naupang 42 Excursion
Nimin zing dar 5:30 khan RMSA Lawngtlai District hnuaia High School Zirlai naupang 42 te chuan Excursion nei turin Lawngtlai an chhuah san,heng zirlai naupang te hian Mizoram tuikhawh thla sang ber Vantawngkhawhthla, Chawngchilhi puk te leh Historical site hrang hrangte tlawhturin Bus pakhat leh Sumo pahnih hmangin an kal a,Heng Excursion a kal te hi RMSA Office bul atanga chhuakin,an chhuah hma hian Pu C.Lalrinchhana Dy.DPC RMSA.Lawngtlai District chuan Thutawi sawiin,Tawngtaina nen kal turte hi a thlah liam ani.
Officer thlah dawn
LADC Officers Association chuan vawiin chawhnu dar 1 hian Pi T.T.Thliahzing Dy.Secretary leh Pu M.C.Hrangtlunga Court President & Recorder te thlahna hun SSA, BRC Hall ah an hmang dawn.
Central Team lokal tum
An tum hmasak hun an sawn hnu in Zorinpui Land Custom Station hmun tur tlawh turin Central Team chuan march thla laihawl hian Lawngtlai District rawn tlawh an tum a, an rual hian Myanmar Team te pawh in ramri a insumdawntawnna hmun tur hi an tlawh ve bawk ang.
Charge hlan dawn
Vawiin hian Lawngtlai a Addl DC nilai Pu Vanlalngena chuan Addl. DC thar Pu Beila Khithie hnen ah charge a hlan dawn, tarlan tawh angin, Pu Vanlalngena hi Saiha ah Addl.DC hna chelh turin sawn a ni.
I&PO thar
LADC a I&PO thar Pi Masungi chuan a hna a chelh fel tawh a, hunremchang hmasaber ah Chanchinbumite nen inkawmhona buatsaih a tum
Sipai la dawn
Thla thar April ni 10 - 13 chhung khian Sipai chi hrang hrang lakna tura intlar chu Rajiv Gandhi Stadium bulah buatsaih leh a ni dawn a. Intlar tumte chu zing dar 6:00 ah mahni lehkha pawimawh kengin kenga intlarna hmun pan mai tur a ni e.
Zamzo Award Lunglei ah sem
Nimin chawhma dar 11:00 khan Lunglei DC’s Conference hall- ah Lunglei District a sawrkar pisa a meizuk khap kawnga tithate leh tichhia te puanna hun hman a ni a.Meizuk khap kawng a ti tha ber chu SP Office Lunglei niin CMO Office leh Govt. Leitlangpui HSS pahnihna niin DEO Office chu pathumna ah puan a ni. Heng result tha neitu hnenah hian ‘ZAMZO AWARD’ hlan an ni.
Sorkar a lungawilo tan website hawng dawn
Vawiin hian mipui in Sorkar a lungawilohna an thlen theih na tur website www.mipuiaw.nic.in chu Chief Minister Pu Lal Thanhawla’n Assembly Secretariat Conference Hall ah a hawng dawn a. Hemi hun rawn hmang tur hian Government of India atangin Shri. PK Jha, Joint Secretary, DARPG, Government of India leh Official dang 4 an rawn kal Mizoram sorkar a Deputy Secretary leh a aia sang zawng zawng te chu he hunah hian kal vek tur a beisei an ni. NGO leh MJA member te pawh he hun hi hmanpui tur a sawm an ni bawk
Tuesday, February 28, 2012
AH&Vety Department ten NLUP Second Instalment nimin khan an sem
Nimin khan Dokulha Hall ah, Lawngtlai Dist. AH&Vety Department te chuan Mizoram Sawrkar Flagship Programme NLUP a an Department hnuai a Trade thlangtu, Lawngtlai khawpui chhung leh a chhehvel khua a chhungkua 181 hnen ah NLUP First Phase, Second Instalment an sem. Pawisa sem hma a inkhawm tawite buatsaih District Vety Officer Dr.Thankima kaihhruai ah LADC a E/M, Vety enkawltu Pu Lalneihkhuma chuan Vety hnuai a NLUP Trade thlangtu te chu tihtakzet a, taimakna nen Pathian rawn chhung zel a an Trade thlan tipuitling tur a tan la sauh sauh tur in a chah a, hemi hnu hian NLUP dawngtur te hnen ah Lalneihkhuma hian a sem nghal. Nimin a NLUP semchhuah te hi, Arvulh thlangtu chhungkua 69 hnen ah `. 9500/- theuh, Vawk vulh thlang tu chhungkua 103 hnen ah `. 18016/- Zobawng vulh thlangtu chhungkua 5 hnen ah `. 42700/- leh Bawng lianchi vulh thlangtu chhungkua 4 hnen ah `. 6500/- theuh semchhuah a ni. Nimin a pawisa semchhuah zawng zawng hi a vaiin `.27,50,648/- niin, Vety hnuai a Trade thlangtu Bawngvulh thlangtu tih loh te chu Second Instalment a an dawn tur pekkim a ni tawh a, Bawng vulh thlangtute erawh chu Bawng la pek tur a ni thung a ni.
MDF leh MNF ten MADC, CCB Rules 2011 an hal
Nimin khan MDF & MNF Coordination Committee, Saiha chuan Saiha Bazar Traffic Point ah public meeting neiin nikum lamah MADC sorkar in CCB Rules an siam thar chu an pawmloh thu leh Autonomy himna tihbona tur leh State thuneihna hnuaia inbarhluhna ani tiin an duhloh zia lanlantir CCB rules 2011 an hal.Hemi hma a inkhawm neih chu Pu S.Vadyu Ex. MLA in a kaihruai a, Pu Zakhu Hlychho Ex-Minister in hunserh hmangin Pu M.Laikaw Chairman Coordination Commtt & Pre. MDF Hqrs. leh Pu HC.Lalmalsawma Zasai President MNF Dist. Hqrs. ten thu an sawi a, India danpuiin Hnam tenau zawkte himna turin Sixth Schedule Dan tha tak min siamsak a, he kan thuneihna leh kan autonomy himna tichhe zawnga CCB Rules siamthat a ni chu pawm theih a nilo a ni an ti a, High Court ah an khin mek thu an sawi a, High Court ah thiam loh an chang anih pawhin MADC a Coordination Sorkar a din chuan he dan hi siamthat nghal a nih tur thu an sawi bawk. Hemi hnu hian CCB Rules 2011 mizoram Gazette thar chu an pawmloh leh duhloh lantir nan an hal nghal a ni.
Zoram Ni
March 5, 1966-a India Sorkarin Jet Fighter hmanga Mizoram a bomb champha chu “ZORAM NI” tiin 2008 atang khan hman tan a ni a, kumin March Ni 5, 2012 (Thawhtanni) pawh hian ZORAM NI Organising Committee huaihawtna hnuaiah hman a ni leh dawn.
Mizo Nationa Day
MNF Party chuan kum 1966 March ni 1-a Mizoram tana , Independent a puan ni chu Mizo National Day-ah puangin kumin March ni 1 atang hian a hmang tan dawn a. Aizawl-ah chuan Mizo Hnam Run-ah hman a ni ang a, District hrang hrang khawpui-ah leh a remchanna hmun apiangah hman a ni bawk ang.
OFFICE OF THE CENTRAL YOUNG LAI ASSOCIATION C I R C U L A R
24th YLA General Conference in alo relthluk tawh angin ‘YLA danbu & Chhiatni - thatni inkaihhruaina’ chu ennawn (revise) a ni dawn a. Revision Committee pawh Central Executive Committee in a dinfel tawh a ni. Dan bu & Chhiatni - Thatni inkaihhruaina siamthat turah rawtna engpawh a hnuaia hming signed tu hnen ah 30th June 2012 ralhma in ziakin thehluh theih a ni ang. Rawtna engpawh siamrem leh thlitfim thu ah Constitution Revision Committee kut a ni ang. Dan bu hi 2012 Special Conference a pharh hman tur a nih avangin, huntiam chhunga rawtna lutlo te chu pawm a ni lovang. Sd/- Dr.Malsawmtluanga Fanchun Secretary Central Young Lai Association Lawngtlai
Monday, February 27, 2012
Lairam Gospel Centenary, nimin khan LIKBK Bazar Biak In ah hawn a ni
Nimin khan Lairam Gospel Centenary hawnna Lawngtlai Bazar a LIKBK Biak In ah neih niin, Upa Zahranga Zathang Chairman LIKBK Assembly in a hawng: Centenary hawnna hun hi Rev. E.F.Sangchem Chairman (Elect) LIKBK Assembly chuan kaihruaiin, Rev, Dr.LH Lalpekhlua Associate Gen.Secretary LIKBK chuan Centenary Introduction sawiin, Lairam chhung ah kum 1912 ah khan Mampui khua Khamchung Buk a an awm laiin, Kristianna lo lutin, mi pathum Kristian ah an inpe a, a hnu ah Mampui ah hian Lairam chhunga Biak In hmasa ber din a ni nghal a, heta tang hian Kristianna chu chhawmnun chhoh zel niin kumin 2012 hi a kim 100 na a lo ni ta a ni a ti. Centenary hawnna ah hian Rev, H.Lalsangliana AGS (Service) chuan Centenary thuchah a sawi. Laiream Gospel Centenary lawmna hi kum hlui atang khan kalpui tan ni tawh in December thla khan Lawngtlai atanga Sangau thlengin Centenary Rally Lirthei hmangin neih a lo ni tawh a ni,Gospel Centenary lawmna pui ber hi kumin Nov. Ni 24 atanga 27 chhung khian neih tur a ruahman niin, kumin chhung hian Gospel Centenary lawmna hi neih chhoh tur a ruahman niin, Sub Committee hrang hrang din niin, hmalakna an kalpui mek a ni. Centenary thupui atan ‘A thlawnin pechhuak rawh u’ tih hman a ni.
BCM hnuai a Social Concern Department buatsaihin Awareness Campaign neih a ni.
Ni hnih awh, Baptist Church of Mizoram hnuai a Social Concern Department buatsaih, Awareness programme chu Inrinni leh nimin Pathianni khan Lawngtlai Vengpui a Immanuel Biak In ah neih a ni. He Awareness Programme ah hian Social Concern Department, Lunglei Serkawn atanga mithiam lo kal ten Mipa leh Hmeichhiate Inlaichinna tha, Taksa thianghlim leh Hriselna, HIV/Aids chungchang te, Tunl;ai Mizoram Thlirna tihte leh Christian Councelling tih te chu he awarness ah hian kalkhawmte an zirtir a, sawihona hun huamzau taka neih a ni bawk. He Awareness Programme hi Lawngtlai khawpui chhung a BCM Kohhran 16 a Upa, Rawngbawltu leh Kohhran a Mawhphurhna nei te tan a buatsaih niin, tel an tha thawhkhat hle a ni.
January & February chhungin Thisen Unit 167 pek a ni tawh
Blood Bank Officer Dr.Lalrinfela hnen atanga thu kan dawn danin kumin 2012 chhungin Blood Donation Camp tum 5 neih a nih tawh a, thisen unit 167 a thlawn a dawn a nih tawh a ni . Baptist Church of Mizoram, TKP Lawngtlai North pastor bial khawmpuiin hmalakna tur a ruahman angin bial chhung a TKP Unit te chuan Lawngtlai District Hospital Blood Bank a dah turin thisen an pe mek a, Inrinni khan Thingkah khua a TKP Unit pahnih, Thingkah Unit leh Penial Unit te chuan Thingkah BCM Hall ah a thlawnin thisen Unit 15 an pe a, thisen petute hi mipa 13 leh hmeichhia 2 an ni, thisen pek te hi Blood Bank a thawk ten a hmun ah kalin an laksak a ni.
Centenary hawnna ah Minister
Pu Lalrinliana Sailo Minister chuan Zorinpui Land Custom Station tur a tlawh hnu ah Inrinni khan Lawngtlai a rawn thleng leh a, nimin Pathianni kha Lawngtlai ah hmangin, Lairam Gospel Centenary Hawnna inkhawm ah Minister hi a tel.
Farmers Training
ATMA Lawngtlai Dist. bultumin Sericulture Department chuan Lawngtlai Dist. a Sericulture Farmers mi 54 te chu Saiha ah Training nei turin tukin zing hian an chhuahpui dawn, Training zawh hian an zing a mi 26 te chu Exposer Visit neih pui nghal an tum a, heng Kuthnathawktute hi FLD Sanga Demonstrator leh ATMA hotuten an hruai ang.
Ramkang
Nimin chhun khan Christian Hospital thlang a kang a, mitlawmngai leh Fire Department ten kangmei in pawi liantham a khawih hma in an thelh, kangmei chhuahna hmun hi District Bawrhsap pawh in a thleng nghal. Hetihlai hian Saiha a ram kang chu nizan thleng khan thelh mih a la nilo.
NLUP Sem dawn
Vawiin hian Vety Department chuan NLUP Second Instalment vawiin hian a sem chhuak dawn a, he hun hi LADC a Executive Member Vety changtu Pu lalneihkhuman a hmanpui ang.NLUP semna inkhawm hi Dokulha Hall a neih tum a ni.
MMU Tuithlang ah
Health Department chuan Tuithlang lam ah Mobile Medical Unit hmang in mipui te hriselna an endik dawn, tunhnai a DC in helai bial a tlawh tum in mipuiten ngenna an siam a,hemi tihhlawhtlinna nan hian Department lam chuan ruahamanna an siam niin kan hria.
Tuesday, February 21, 2012
Pu.B.Lalhmingthanga D.C in District khawtlang lam tlawhin,tanpuingaite a tanpui
DC Pu B.Lalhmingthanga; chuan kar kalta Zirtawpni leh Inrinni khan Lawngtlai District khawthlang lam tlawhin Parva thleng a kal a, DC hian a tlawh khua ah te, pianphunga rualbanlo, mi harsa zualte leh mahni a In sa theilo mi chhumchhia zual te zawngchhuakin, sawrkar atanga tanpuina awm thei ang te a pe, DC chuan amah lo lawmtu mipuite hma ah thusawiin, Lawngtlai District a DC a a awm vangin, District chhunga mi te hriatchian a, an khua ah ngei tlawh a chu a tihtur a ngaih vanga tlawhchhuak a nih thu sawiin, mipuite chu sawrkar hmalakna theihtawpa tawiawm turin a chah. DC hian a tlawh khua a Sawrkar hmalakna hrang hrang te a tlawh a, khawtlang hruaituten harsatna an thlen te dawngsawngin, mipuite chuan, an tan DC dawr tur a Lawngtlai a kal a harsat hle lai a, an khua ah ngei an mamawhte DC hnen a an thlen thei chu lawmawm an tih thu an sawi. Pu B.Lalhmingthanga hian Indo Bangla Border Fencing hna thawhmek Chhipui bul mi pawh tlawhin, ramri hungna in khua a chhungkhung lo tur awm te chu ramri hung hna thawktute lo sawipui a tum thu leh, hmun thenkhat ah ramri hungna chu ramri atanga hla lutuk deuh ni a sawi pawh hnathawktute lo sawipui a tum thu a sawi.DC in a tlawh khua, a bikin Chakma Autonomous District Council huamchhung a chengte chuan kawngpui tha te, zirna leh hriselna lam a harsatna an tawh te, leh khawtlang in mamawh a neih hrang hrang te an lo thlen nasa a, DC chuan mipui ten harsatna an tawh chu a theih ang ang a sutkian a nih theih nan hmalak a tum thu sawiin, a bikin hriselna lam ah harsatna an neih te a ziaawm deuh nan Mobile Medical Unit hmanga a thlawn a an hriselna endik a nih theih nan Health Department lam lo sawipui a tum thu a hrilh. DC hi Addl.DC Pu Vanlalngena bak ah Lawngtlai, Bungtlang South leh Chawngte BDO ten an tawiawm.
BSI Lawngtlai Branch Annual Meeting neih a ni.
Nimin khan BCM Kohhran Centenary Hall.Lawngtlai Bazar ah Bible Society Of India Lawngtlai Branch Annual Meeting neih ani.BSI Annual Meeting hi Lawngtlai Branch President Upa Dr.R.Tintlunga Hnialum chuan a kaihruai a,Upa H.Sangmuana Secretary hnen atangin kum 2010-2011 report ngaihthlak niin .Upa F.Chungluaia,Finance Secretary hnen atangin Sum dinhmun report ngaihthlak niin,Branch Target Rs 214000 a khum niin,Rs 250000 anih thu ngaihthlak ani.Kum kalta 2010-2011 chhunga BSI Lawngtlai Branch dinhmun tlangpui hetiang hi ani.Patron member-112, Life member-619. Annual member-62. Junior member-98 awmin Memorial Gift mi 27 hnen atangin dawn ani a,Donation hi Mi 65 hnen atangin Rs 14996/- hmuh anih thu ngaihthlak ani bawk.meetingah hian Kum 2012-2013 chhunga Lawngtlai Branch hruaitu thar turte an thlang nghal bawk ani.
Central Team lo kal dawn
Central Team, Inter Ministerial Team te chuan tunkar Ningani khian Zochachhuah bul a Land Custom Station dinna tur Zorinpui Land Cuistom Station hmun tur tlawh an tum.
Thursday, February 16, 2012
Meikhu laka boruak thinghlim ber ah DC Office thlan a niin, 2nd Zamzo Award hlan a ni.
Nimin khan Lawngtlai District Anti-Tobacco Task Force huaihawtin Lawngtlai DC Conference Hall-ah 2nd Zamzo Award semna hun hman a ni a. He Award hi mipui vantlang hmun meikhu laka boruak thianghlim bera thlan Lawngtlai DC Office hnenah hlan a ni. Meikhu laka fai pahnihna na atan LADC (General Room) leh S.P Office te thlan an ni a, pathumna na chu DCSO Office, Lawngtlai in an dawng thung.Zamzo Award semna hunah hian Pu B. Lalhmingthanga, Lawngtlai DC leh District Anti-Tobacco Squad Chairman ni bawk chu Khuallian a ni a. Pu B.Lalhmingthanga chuan Mizote hi hman lai ata tawh vaihlo laka fihlim lo hnam kan ni a, cancer leh zial khu avanga natna chi hrang hrang kan tuar hnem phah tih sawiin tun hnaiah vaihlo laka fihlim kawngah kan harh thar nasa hle a ti a. Hemi kawnga Mizoram State Tobacco Control Society hmalakna chu a fakawm a tih sawiin Tobacco Free Mizoram siam turin tuna thangthar lo chhuak tur leh zirlaite an pawimawh a ni a ti bawk. COTPA Act kengkawh tura MSTCS leh Anti-Tobacco Squad te hmalakna tawiawm tura mipuite sawmin Zamzo Award hlutna vawn nun zel a pawimawh thu a sawi bawk.Zamzo Award hlanna hunah hian Dr. Lalrinfela'n "Effect of Tobacco on Health" tih thupui hmangin zirtirna hun a hmang a, Pu ZT Vawra Hmar, District Coordinator, South Mizoram, Tobacco Control chuan Air Quality Monitoring & Comliance Survey Report pein Zamzo Award dawng tur thlan an nih dan a sawi fiah a. He hunah hian Lawngtlaia Department hotute te leh Downtown English School zirlaite an tel a ni. Lawngtlai District-a Anti Tobacco Squad hian drive nei thinin mei zu an chawi pawisa Rs. 1830 an thehlut tawh a ni.
MPTA Gen.Conference CEM in a hmanpui
Ni hnih awh tur Mizoram Primary Teachers Association, District Hqrs. Lawngtlai General Conference vawi-5 na chu nimin khan Lawngtlai-III a YLA Hall ah tan a ni, Conference nikhatna hi LADC a Chief Executive Member Pu C.Ngunlianchunga chuan hmanpuiin Zirtirtute chu tu leh fa te mipuitling a chherchhuaktu pawimawh tak an nih vangin tih tak takna leh taimakna, ram hmangaihna thinlung pu chunga an hna an thawh a tul thu a sawi a, Lawngtlai District chu Ziak leh chhiar thiam tehna ah Mizoram a District ah a hniam ber a, Zirtirtuten tan an lak a tul hle a ni CEM chuan a ti. Nimin a MPTA Gen.Conference hun hmasa lam hi HC Thuamkunga President MPTA Dist.Hqrs. Lawngtlai chuan kaihruaiin chawhnu lam ah report hrang hrang ngaihthlak a nih bak ah an Member chatuanram pan tate sunna hun an hmang bawk, naktuk ah rorel leh hruaitu thar thlanna an nei ang. Vawiin MPTA Conference ah hian LADC a Executive Member, Primary Education changtu C.Lalneihkhuma pawhin thu a sawi bawk.
Ni 10 awhtur EDP Training DC in a hawng.
Nimin khan Pu B. Lalhmingthanga, DC chuan Prime Minister's Employment Generation Programme (PMEGP) hnuaia loan la tura thlan te puala Entreprenuer-ship Development Programme a hawng a. EDP Training hi Lawngtlai leh Saiha district chhung a PMEGP loan dawng turte puala buatsaih ni 10 chhung chhung awh tura duan niin Govt. Lawngtlai College Hall-ah neih a ni a. KVIC Mumbai sponsor niin MKVIB Lawngtla iin an huaihawt a, a hawnna hun hi Pu CL Sangchhawna, DVIO, Lawngtlaiin a kaihruai a, thu sawiin Pu B. Lalhmingthanga chuan PMEGP hi lehkha thiam hna nei lo te tana National Flagship Programme a nih avangin Sorkar in a ngai pawimawh tih a sawi a. Loan la tur reng reng chu EDP training-ah hian tha taka an tel a ngai a, PMEGP hnuaiah hian EDP training zo lo chuan margin money lak chhuah theih a ni lo va, Resource Person te pawhin theihtawp chhuahin an zirtir tur a ni a ti . Thalai te'n mahni inchawm theih leh mahni thawhchhuah ringa nun hi kan tum tur a ni a ti bawk.lawngtlai leh Saiha district puala EDP training ah hian mi 30 chuang telin, cheng nuai 2 hnuai lam dawng tur tan ni 3 leh cheng nuai 2 chung lam dawng tur tan ni 10 training buatsaih a ni dawn a ni.
Sangha khawitute Training
Nimin khan ATMA hnuaia Fish Farmer te tan MJA Press Club, Lawngtlaiah training buatsaih a ni a. Pu H. Vanlalthaliana, EM i/c Fisheries, LADC chu Khuallian niin Pu Lalzamlova Hmar, District Fisheries Development Officer, Lawngtlaiin he hun hi a kaihruai. mi 40 vel ten sangha khawi dan chungchanga Fisheries Department mithiam te zirtirna an dawng a ni. Pu H. Vanlalthaliana chuan sangha dil siam hi a vei thu leh eizawnna tlak a nih thu a sawi a. Traininga tel te chu theihtawp chhuah tur leh tualchhung thar chhuah sangha ngeia Mizoram chhung bazar te chawm tura tan la turin a fuih a ni.
Cong Unit inthlang
Nimin khan Chandmary Congress Unit chuan hruaitu thlan tharna hun an hmang a, chuhtu awmlo vin O.B pathum te chu tling ah puan an nih thu kan dawng, hruaitu thar te chu President K.Lalawmpuia Vice President J.Lalduhsaka Treasurer Lianuka te an ni.
LADC Officer ten tanpui
LADC Officers Association chuan Saiha a kang tuar te tanpui nan nimin khan Rs.20000/- an hlan, heng pawisa te hi President Pu H.Lalruatkima leh Treasurer Pu C.Lalmuanvela ten Saiha ah an hlan.
KMMTP Consultation
Vawiin hian LSA Gen.Hqrs.Lawngtlai leh Zo Indeginenious Forum tangkawp te buatsaih in SSA, BRC Hall ah Kaladan Multi Modal Transport Project chungchang ah Stakeholhers Consultation neih a ni dawn, he hun hi LADC a CEM Pu C. Ngunlianchunga’n khuallian niin a hmanpui ang, he hun ah hian Myanmar pawh tur a lawngtlai atanga kawngpui laih mek chungchang ah inrawnkhawmna pawimawh tak neih a ni dawn a, Pu A. Lalngailova Executive Member, Social Welfare chu khualzahawm a ni ang.
Wednesday, February 15, 2012
Kumdang aia uar in Valentines Day Lawngtlai ah hman a ni. Midangte tan thisen Unit 65 pek a ni.
Nimin Valentines Day chu kumdang ai a uarin Lawngtlai ah hman a ni a Valentines Day ah hian Hmangaih leh hmangaihte inkar a duhsakna lantirin, thilpek chi hrang hrang an inhlantawn a, a bikin thalai lam ten an hmang uar zual a, hetihrual hian Nu leh Pa leh kum upa tawh lam te pawh in an kawppui te hnen a thilpek chu an intihhmuh chhoh mek niin a hriat. Nimin khan Valentines Day Gift zawrhna dawr te chu an lun hle a, zingkar atangin tlailam thleng khan Valentines Day thilpek tur lei an thahnem hle a ni. Hetiang hun ah hian zirlai naupangte pawhin an duhsak zawngte thilpek hlan chu an intihhmuh in, Zirlai naupang, Valentines Gift zawrhna ah hmuhtur an thahnem hle a ni. Valentines Day pual hian Association for Voluntary Blood Donation Lawngtlai leh Facebook a Group pakhat Lawngtlai Future Group tangkawp te chuan Lawngtlai Bazar a JH Lorrain Hall ah Blood for yours Valentines tih Programme hmangin thalaiten a mamawh apiangte hmanturin an thisen an pe a, hetiang Programme hi kum kalta lam ah pawh buatsaih a lo ni tawh a, kumin hian thalai ten he Programme hi an hlut hle in a hriat a, thisenpe pawh an thahnem hle. Nimin a Valentines Day denchhen a midangte tan a thisen pe te hi Mipa 55 leh Hmeichhia 10 an vaiin 65 niin, Dr.Lalrinfela Blood Bank Officer District Hospital Lawngtlai leh a thawhpuiten JH Lorrain Hall ah thisen hi an laksak a ni.Hetiang a uar taka a Valentines Day hman a nihna chhan pakhat chu mithahnem ngai ten Facebook lam ah nasa taka hma an lak vang ni a a rinawm thu kan dawng.
Chapcharkut/Hlukhla March Ni 2 ah hman a ni dawn
Nimin chawhnu khan Lawngtlaia Chapchar Kut 2012 hman dan tur relin DC’s Conference Hall-ah Organizing Committee , Pu Vanlalngena, Addl. DC, Lawngtlai kaihruaiin an thukhawm a, .Chapchar Kut 2012 Organizing Committee chuan Lai hnam kut Hlukhla nen hman rual theiha ngaiin Lawngtlaiah Chapchar Kut hman ve tha an ti a, cultural item chi hrang hrang pholanna hunah hman nise an ti a. Chapchar Kut hi March 2, 2012 ah CYLA Playground-a hman tur niin Kut Thlengtu atan DC, Lawngtlai ni se, Kut Pa atan CEM, LADC ni se tiin an rel. Chapchar Kut Miss thlan tur niin a buaipuitu atan MJA leh LWA te ruat an ni a, Kut hmannaa tel naupang, hnam incheia inchei te chu lawmman siamsak tum a ni bawk. He hunah hian CYLA chu mawhphurhna lian ber la tura ruat a ni a, Kut hlawhtling taka hman a nih theihnan hma lak nghal a ni a, Committee hi February 17, 2012 (Zirtawp ni) hian an thukhawm leh ang.
Dr. Bob Pierce Memorial Football Tournament khelh tan a ni
Nimin Feb 14 khan Dr. Bob Pierce Memorial Football Tournament chu Central YLA Playground ah hawn ani. Lawngtlai District Football Association leh World Vision India Chhimtuipui ADP te tangkawpin an buatsaih Dr.Bob Pierce Memorial Football Tournament hi a tum thumna niin,Tournament hlawhtling tak tak buatsaih alo ni tawh a.Kumina Tournament hawnna hi Pu T.Lallianchama Sr.Vice President.LDFA in a kaihruai a,Rev.Zionvarmawia chuan Pathian hnena inhlanna hun hmangin Pu Meren Nampui,Project Manager,World Vision India,CADP chuan hawnna thu sawiin Kum 1947-ah World Vision hi Dr.Bob Pierce an mirethei naupang a chharchhuah atanga a din anih thu sawiin,Christian pawl lian tak anih thu a sawi a,tun dinhmunah khawvel ram 150 ah hna an thawh mek thu a sawi.World Vision thiltum ber pakhat chu Thalaite Talent haichhuahsak anih thu sawiin,Pu Meren Nampui chuan Thalai Talent nei tha te chu World Vision senso in hmun dangah zirtir an nih thin thu a sawi a,Thalaite chuan Tumruhna kan neih a pawimawh hle a,tum ruhna kan neih loh chuan Chhungkua,Khawtlang leh Ram ah kan hlawhtling ngai lovang ati. He Football Tournament ah hian Team 16 an tel a,Lawngtlai khawchhung bakah khawchhehvel amite pawh an tel nual bawk.Kumina lotel hla ber chu Bungtlang 'S' an ni.
Pawngsual duh loh vangin Sangau ah kawng an zawh
Nimin khan Sangau ah LWA buatsaih in pawngsual duh loh vangin kawng zawh huaihawt a ni a, kawng zawh a tel an thahnem hle hetiang a kawngzawh huaihawt a nihna chhan hi thudawnna in a sawi danin Dt.10.2.2012 a Sentetfiang Nula kum 19 mi chu pawngsual ngei ni ahriat anih avang niin Pawngsual tawk ni a insawi Nula kum 19 mi hian asawi danin Ni 10.2.2012 khan a Pu (A nu pa) Farnu Fa Sentefiang chuan Lui kal puiah a sawm a, chhungkhat hnai an nih avangin leh ngamtlaktaka Pa anga a enthin anih avangin a zui ve mai a, tichuan lung hmunah a kalpui pa chuan a pawngsual ta niin a sawi. Pawngsualtu a puh hi Nupui nei lai niin Fa pawh pahnih a nei tawh.Pawngsualtu a puh hi Sangau Police la in hmunpui lam ah an thawnfel tawh a, pawngsualtu a puh hian he nula nen hian inngaizawngin tun tum hi avawikhatna mai anih loh thu a sawi thung. Hetih lai hian Pawnngsual (Victims) hian aduhlo chunga tharum hmanga pawngsual anih zia sawiin he nula hi a hnung zangte pawh a belkang nual niin thulakna chuan a tarlang tel.
Gas chungchanga Sorkar thuchhuah
FCS&CA Department chuan gas harsat na chungchang ah thuchhuah siamin,Tun laiin Mizoram in LPG ah harsatna kan tawh mek a. Mizoram in thla khata Gas kan mamawh tawk vel a ngaih 112676 cylinders hi Mualkhang Bottling Plant leh Silchar Bottling Plant atanga hmuh thin a ni a, October 2011 atang khan Mualkhang leh Silchar Bottling plant chawmtu Guwahati Refinery ah Technical Problem ni 17.10.2011 atanga November 2011 thleng an neih avangin leh Bongaigaon Refinery ah Technical Problem ni 1.10.2011 atanga 14.10.2011 thleng an neih avangin Mizoram a Gas supply a tlem phah tan ta a.Kan harsatna te sutkian tumin IOC lam pawhin hma an la mek a Silchar Bottling Plant atangin Gas tam zawk supply tum mek a ni, Mualkhang Bottling Plant ah pawh an hna thawh hun te pawh sei sakin holiday ah pawh hna thawhtir mek a ni.Feb ni 10 atanga Gas supply tha tawk tura beisei a nih laiin Bottling Plant ten bulk supply an hmuh that theih loh avangin Mizorama rawn thawn luh tur pawh beisei angin a tam thei lova. New Delhi leh Guwahati lama IOC hotute pawh Gas supply tichak tura ngen reng an ni chungin beisei ang chu a la ni thei lo a ni. Hun reilote hnunah chuan a that beisei a ni.
Tuesday, February 14, 2012
Bharat Nirman Campaign ah thil fello haichhhuahte MJA ten bawhzui an tum
Kar kalta Feb. Ni 7 atanga Ni 10 chhung khan Sawrkar laipui hmalakna chungchang in hrilhhriatna leh mipui ten hriatduh an neihte inhrilhfiahna hun, Central Media hrang hrang leh Mizoram sawrkar Information Department leh MJA tangkawp te buatsaih Bharat Nirman, Public Informatrion Campaign chu Lawngtlai District khawhchak lam Sangau tlangdung a khua pathum, Sangau, Siachangkawn leh Bualpui ‘NG’ ah te neih a ni a, he Campaign ah hian sawrkar hmalakna a mipui ten an hriatduh an zawhna ah thilfello hriatchhuah a awm nual a, hemi chungchang hi nimin khan MJA Lawngtlai District Executive Meeting ah sawi niin, a tul anga hmalak zui nise an ti. Thilfello langsar zing ah thigntlang a chengte eng pekna tur RGGVY atanga hnathawh chu Nirman Campaign ah hian sawi hlawh zual a niin, he hna thawk tur hian Contractor thlan a ni a, VC ten completion Report an ziaksak loh chuan an hna chu zofel anga ngaihtheih an ni lova, khaw thenkhat, hna an la thawhzawh siloh, hna zofel tawh anga report awm si khua te awm nual a, hetiang deuh tho hian SSA hmalakna hnuai ah School thlanbik te chu Electric wiring vek tawh anga tarlan, a tak hmuhtur awm silo te sawilan niin, hemichungchang ah hian SSA hotute chuan an hriatpui loh thu leh Contractor hmang a hna thawh a nih thu an sawi a, heng chungchang bak ah hian thilfello dang tarlan awmte pawh MJA Lawngtlai District chuan a tul anga hmalakzui nise tiin an rel ta a ni.
SSA Lehkhabu sem dan SPO in a sawifiah
State Project Office, Mizoram SSA Mission chuan hetiang hian thuchhuah a siam.News Paper hrang hranga lo lang Synod Home Mission School, Chawnpui Veng, Tlabung in zirlaite hnena Free Text Book pek tih chungchang a thil awm dan chu hetiang hi a ni.SSA hnuaiah hian Kum tinin Naupangte a thlawnin Zirlaibu pek thin an ni a. Zirlai naupang pakhat tan Primary ah Rs. 150/- Middle ah Rs. 250/- Central atangin dawn thin a ni. Mizo Midium Zirlaibu te chu a man a tlawm deuh avangin a bu kimin a pek theih thin a, Sorkar Sikul English Medium ah te erawh chuan zirlaibu man hi a san deuh thin avangin, a bu kimim pek theih a ni ve lova, chuvang chuan Synod Home Mission School, Chawnpui Veng, Tlabung, Lunglei District Zirtirtute’n a an tih ang bawk hian Sorkar Sikul English Medium dangah pawh Zirlaite remchan zawk nan SSA in a pek theih bak zawng chu a hlawm a leiin Zirlaite hnen-ah an hralh thin a ni.
Officer siksawi
Lawngtlai a Addl.DC Pu Vanlalngena chu Saiha a Addl.DC a awm tur a sawn a ni a, Pu Beila Khithie chu Addl.DC Lawngtlai hna chelh tur a tih a ni.
Niawhtlang mi 3 tui ah tlahlum
Myanmar ram Bilhar(?) khua a khawmpui chhim a kal Niawhtlang mi pathum te chu nimin khan an khua an panna ah tui ah an tlahlum, tui a tla hlum te hi kum 35 mi Lalrinsanga leh Kum 25 Jonathana leh a nupui Duhpari te niin, nizan khan an ruang hi an khua thlenpui a ni.
Lai Hla Tlangzarh
Nimin khan Lai Hla Collection album Ka Hla duhbik mi, Vol-I chu SSA BRC Hall ah Pu C. Ngunlianchunga, CEM in a tlangzarh He album ah hian zaithiam 11 te zai ngaihthlak tur a awm.
LDDVF Chawngte ah
Vawiin hian LDDVF hruaitute chuan CADC a hmasawnna hna thawhte en tur in Chawngte an pan dawn.
Chapcharkut Meeting
Vawiin chawhnu dar 1 hian DC’s Conference Hall ah kumin a Chapchar Kut hmandan tur ngaihtuah turin Meeting neih a ni dawn.
Friday, February 3, 2012
Saiha Bazar a kangmei chhuak ah In 32, chhungkua 57 luahlai a kangral vek
Nizan hmasa dar 10:00 vel khan Saiha Main Market bul atangin kangmei rapthlak tak chhuakah In 32, chhungkaw 57 luahlai lai chu a kangfai vek a, Indang 15 chu a kankai loh thiah a ni. Kangmei chhuakah hian Dawr bungrua tam tak a kangral a, Vawk sum 6 pahnih a kang bawk. Nunna chan an awm lova, hliam pahnih awmin Damdawiinah enkawl an ni. Saiha D.C Pu Kunal chuan kangmei chhuahna hmun hi panin chhawmdawlna leh tanpui dan turte a ngaihtuahpui a, Tlawmngai Pawl hrang hrang ten he chhiat tawhna hmun hi an vil reng a ni. Official ten Kangmei chhuahna hmun hi nimin khan a hmunah tlawhin In thar sak sak dan tur ngaihtuahin a hmun an enfiah nimin tlai dar 2:00pm khan DC Conf. Hall ah Emergency meeting Saiha DC hovin an thukhawm a, Head of offices, NGOs, leh chanchinbumite telin Saiha DC chuan heng kangmei tuar te tan hian Rs. 10000/- theuh pek an nih tur thu sawiin Silpoulin, leh Blanket 100 ve ve an dah tawh thu sawiin Dept. staff zawng zawng te nikhat hlawh theuh thawh turin a ngen a, hei hi commmittee pawhin an pawmpui nghal bawk.Pu FC.Zase Chairman MADC aiawh Pc. FC.Zase chuan MADC hmalakna sawiin mi 57 te hnenah Rs. 10000/- theuh pek an nih tur thu leh in sakna tur Rangva leh tul dangte pawh ngaihtuahpui an tum thu sawiin Hnatlang thawkte thingpui inna tur Rs. 10000/- pek anih tur thu a sawi bawk In thar sakna tur leh chhawmdawlna atul anga tanpuina thawka buaipui turin Task Forces commtt. Addl.DC Saiha Pu N.Chakhai Chairman na hnuaiah dinin member 11 ruat nghal an ni.He chhiat tawh chungchangah Governor pawhin a tawrhpui thu sawiin Rs. 78000/- kangtuar te tanpuina a rawn pek thu tarlan a ni bawk a,nimin tlai khan Minister, Pu S.Hiato Pu Zodintluanga Minister leh Pu Nihar Kanti Chakma ten Saiha an pan nghal, Saiha atanga thudawn danin kangmei tichhuak tu a puh Vanlalkila S/O Zahlira chu Police ten an kawl mek a ni.
Governor lokal dawn
February Ni 13 khian Mizoram Governor chuan Lawngtlai a rawn tlawh dawn a, mipui hma a thu a sawi bak ah chhunchaw a fak bawk ang. Governor hian hemi Ni hian Lunglei,Chawngte leh Saiha te pawh tlawh nghal a tum.
Tanpuina lakhawmmek
Saiha a kangmei tuarte tanpuina tur chu Mizoram hmun hrang hrang ah tlawmngaipawl ten an khawn mek a, Central YLA pawh in nimin atang khan chhawmdawlna tur hi a lakhawm nghal a, Sangau Block Youth Organisation leh Chhawkhlei Times Chanchinbu tangkawp pawhin an Block huamchhung khawtin ah Bawm siamin tanpuina lakkhawm nise an ti a, Central YMA pawh in chhawmdawlna thawhdan tur ah ruahmanna a siamfel nghal bawk.Pawl leh mimal thahnemtak ten Kang tuarte tanpuina an pe lut mek.
NLUP in Model Code of Conduct kalh lo.
State Election Commission thu chhuah siamin a tarlan angin February 23-a Village Council/Local Council inthlan lo awm tur atana Model Code of Conduct puan chuan NLUP hnuaia hna kal lai mek thawh chhunzawm a khap lova; District thuneitute hnena sum pek chhuah tawh ruahmanna awm sa kalpui pawh a huam lo va ni. Hnathawh na tur sum leh hmanraw sem chhuah phal a nih rualin programme ropui tak nena rik bung bung erawh phal a ni lo va. Model Code of Conduct hnuaiah hian NLUP dawng tur thlan thar phal a ni tawh lo va. Politics-a ham that nan tumahin an hman loh nan inthlan hma kar khat chhung chu NLUP hi chawlhsan rih tur a ni.
MJA President in DMZP lehkhabu a tlangzarh
Delhi MZPl lehkhabu buatsaih ‘8th Schedule-a Mizo tawng dahluh zirchianna Bu’ chu nimin khan Aizawl press Club-ah MJA President Pu H Zosangliana’n a tlangzarh. Tlangzarhna inkhawmhi MAL President Pu Lalthangfala Sailo-in a kaihruai a, MAL Secretary Prof. Laltluangliana Khiangte-in lehkhabu bihchianna hun a hmang.
DISTRICT MAGISTRATE ORDER
IN THE COURT OF DISTRICT MAGISTRATE LAWNGTLAI DISTRICT:LAWNGTLAI (JUDICIAL BRANCH) O R D E R Dated Lawngtlai, the 31st January, 2012 NO.J.11013/2/2009-DC(LTI)/: Mizoram khaw tam zawkah Buh leh thlai chin nan Ramngaw tha thing leh mau leh hnimte vat faiin Lo atan kan hal thin a. Hei hi hnam changkang lo berte chindan kan la bansan theih loh chu a ni. Kan eizawnna atan a loh theih loh a kan la neih reng, Lovah leh hal hi a thlakna tha zawk kan neih hma chuan kan la ti chhunzawmzel dawn niin a lang. Kan fimkhur tawk loh vang leh mei kawng tha taka kan siam thin loh avangin kan mamawh bak ram nasa takin kan tikang thin a, Mei kawng sial loh bak ah kan duh hunah Lo hal hun bithliah awm lovin thal khawro lutuk hnu ah te Lo kan hal thin hian ram nasa takin a tikang thin a ni. Kan Sawrkar in ram kang thin pawizia hriain Fire Prevention Committee a din a, Lo hal hun bithliah te a siam a, Lo hal hma a mei kawng tha taka siam turin mipui hriattirna a chhuah bawk a. Ram kang ven nan Lo hal hma a mei kawng tha taka sial tur leh sorkar in Lo hal hun bituk a siam tha taka zawm a nih theih nan leh ram tikang lo tura khapna thupek chhuah hi thil tultak, tihmakmawhah ka ngai a. Chuvangin, KEI,B.LALHMINGTHANGA, MCS, DISTRICT MAGISTRATE, LAWNGTLAI DISTRICT,LAWNGTLAI hian Section 144, Cr.Pc.in thuneihna minpek hmangin a hnuaia thupek te hi ka chhuah e. 1) 15th March 2012 hmain Lo hal vek tur a ni. 2) Lo hal hmain mei kawng tha taka siam vek tur a ni. Mei kawng siam lo chuan Lo hal loh tur a ni. 3) Mi tumahin ram tihkan loh tur a ni.Village Council te hriattir lovin mahni duhthu a Lo hal mai loh tur. Village Council tinin an ram chhung a kan loh nan uluk takin an tlangau tir tur a ni. 4) He thupek zawm lote chu Section 188 IPC hmangin hrem a ni ang. He thupek hian chhuah a nih atangin thlahnih (2) chhung a huam ang. He khapna thupek hi Court Seal a chhut hnanin vawiin 31.1.2012 hian ka hming ka ziah hnan e. Sd/- B.Lalhmingthanga District Magistrate Lawngtlai District, Lawngtlai
Thursday, February 2, 2012
Lawngtlai ah CPGRAMS Training BNRGSK Conference Hall ah nimin khan neih a ni
Nimin khan Lawngtlai BDO Office bul a BNRGSK Building Conference Hall ah NIC leh Dept. of ICT, Govt. of Mizoram buatsaih Centralised Public Grievances Redressal and Monitoring System (CPGRAMS) Training neih a ni a. Department hotute leh computer operator te kal khawmin mipui te harsatna thlen chinfel dantur an zir ho . Training hi Lawngtlai District Informatics Officer Pu James Vanlalfakawma'n a kaihruai a, Pu Lalramnghaka Ralte, ICT Aizawl leh Pu Lallawmkima NIC Aizawl ten zirtirna hun an hmang a ni.CPGRAMS hi India ram state 3 ah hman tawh niin Mizoram hian 4-na nih tumin hma a la mek a. Public Grievance Redressal atan hian website http://mipuiaw.nic.in chu siam mek a ni a, February thla chhung hian mipui hman theiha chhawp chhuah hman tum a ni. Training ah hian CPGRAMS software hman dan ngaihthlaka thlir ho a nih bakah zawhna leh chhanna hun te hman a ni bawk.
R-Day Review Meeting DC ho in neih a ni.
Nimin chawhnu dar 1 ah khan Lawngtlai DC Office Chamber-ah lawngtlai-a Republic day 2012 lawmna thlirletna hun hman a ni a. He hun hi Lawngtlai DC Pu B. Lalhmingthanga'n kaihruaiin Lawngtlaia sorkar department hrang hrang hotute leh NGO hruaitute an kal tha hle a ni.DC Pu Hmingtea chuan tanrual chuan thil ropui tak pawh tih theih a ni tih sawiin hlawhtling taka Republic day lawmna atana sum leh tha sengtute chungah lawmthu a sawi a. Hun chep tak kara Tableau Show buatsaihtute a fak bakah chanchinthar a puanzar hna thawktute chungah lawmthu a sawi a ni.
WORLD WETLANDS DAY
1971 a Iran rama khawpui pakhat Ramsar -a khawvel ram hrang hrang palai ten intawhkhawmna (convention) an neih tumin khawmuala dil, tuikhuah leh lui tui thianghlim te humhalh turin thuthlung an siam a. He ni hriatreng nan February ni 2 hi khawvel pumpuiah “World Wetlands Day”-ah puan a ni. Khawvela tui awm te hi tuia cheng chi nungcha chi hrang hrang te chenna leh inhnangfakna, thil to chi tinrengte intunnunna anih bakah mihring te tan pawh damkhawchhuahna atan a pawimawh em em a . Mi thiamten an sawi danin kan chenna lei hmun zaa thena hmun sawmsarih pakhat (71%) hi tuiin a khuh a; amaherawhchu tuifinriat leh tuipui tui al (saline water) chu mihringte ei leh in tlak anih loh avangin chung tui zinga 3% emaw chauh chu mihring te tana ei leh in tlak a nih avangin a humhalh kawngah tan lak a tul hle a ni. Heng khawmuala tui awm te hi a bul hnaivaia cheng mihring te nen hmasang atanga fel leh tha taka lo inkungkaih tawh thin an ni a, mipui khawsak relbawl (economic activity) kawngah pawh tui tel lo chuan engmah a tih theih tak tak loh a ni. Chuvangin, tui hi a langah pawh lang lo ah pawh a tangkai hle. Khawmuala tui awm te hi tui thianghlim petu anih bakah lei hnuaia tuihna siamtu a ni a, chung tuihna te chu thilnung hrang hrang te khuanu ruat anga inbuktawk (ecological balance) in a awmtir thei chauh a ni. Ruahsur tam avanga tui luang liam tur tam tak hi dil leh tuikhuah te hian a dawng khawl a, chu chuan tuilian tur a tihziaawm thin avangin leilung luanral tur nasa takin a veng bawk. Khawmuala tui awmna bul vela thing leh mau, thil to tinreng te hian leimin tur a veng nasa hle. Tuifinriat tuifawnin leilung a eihek tur a veng a, thlipui tha chakna nasa takin a tiziaawm thin a ni. Khawmuala tui awm hi a bul vela cheng mihring te hnamzia nen thuk takin a inkungkaih tlat thin. Tui bawlhhlawh lo dawng khawlin a tihthianghlimna tura sawngbawlnaah a tangkai hle. Khaw lum leh vawh dan a tiziaawmin, a awmna bul vel sik leh sa chungchangah nasa takin kawngro a su a ni. Ramsa tuia cheng chi te, tui leh khawmuala cheng chi te tan an chenna siamsaktu a ni a, ecosystem derthawng leh tihchhiat awl tak vawng nungtu tha tak a ni. Mipui vantlang khawsak relbawl nana thil pawimawh hrang hrang - tui in tur te, sangha khawina atan te, tuahthing lakna atan te, nungcha humhalh nan te, zin veivah nan te, inchawhharh leh intihhlim nan te leh khualzin mite hipna atan pawh a tangkai em em a ni. source:diprmizoram
Tourism Dept in kum 25 chhungin Vbc.99.33 chhunglut
Kum 25 chhungin Tourism Department chuan Mizoram sorkar hnenah cheng vbc 99.33 an chhunglut tawh.Tourism department chuan an dintirh atangin tourism hmasawnna atan centrally Sponsored Scheme (CSS) atangin cheng vbc 135.64 an dawng tawh a, heng sum leh state plan suma an sak hmang -in tourist lodge 38 an enkawl mek bawk.Hetihlai hian Mizoram hmun hrang hranga Tourism department enkawl Tourist Lodge te chu mimal kuta hlan tumna a awm ni a sawi a ni a, hemi chungchangah hian Tourism Secretary, B Sairengpuii chuan, mimal kuta hlan tum chu thuphung mai a nih thu a sawi a. Lodge hrang hrang enkawl hna mimal kuta hlan turin tihtur tul tamtak awm te tih a la nih loh avangin, hei hi tunhnaia tih nghal mai theih a ni lo niin a sawi.
MCS Result chhuak
MPSC chuan nimin khan MCS Jr.Grade Written Exam Result a tichhuak a, mi 882 Exam atangin Post 10 ruak ah mi 20 ten he Exam hi an paltlang. Chhimlam atangin Rochuangkimi Khenglawt, Pu Nelson Khenglawt New Saiha fanu leh B.Laldingheta, B. Zonghinga Farm Veng Lunglei fapa te an tel.
Wednesday, February 1, 2012
Sangau leh Bungtlang Block a a thlawn a Zirlaibu semtur Pu V.Zirsanga’n a vailiam
Kum danga an lo tih thin angin,SSA Mission.Lawngtlai District chuan nimin zing dar 7:30 khan Elementary School zirlaibu a thlawna semchhuahna District Project Co Ordinator Office kawtah an hmang.Hemi puala inkhawm tawi neih chu Pu L.Z Tluanga DPC.SSA.Lawngtlai District chuan a kaihruai a.Khuallian Pu V.Zirsanga,Executive Member i/c Education(Middle School) chuan,India Sorkar ropui takin SSA Mission kaltlanga Zirlaibu a thlawna asem thin chu a ropui takzet a,sorkar laipuiin a beisei ang taka a bo abang awm lova, naupang kum 6-14 inkar zawng zawng ten sikul an luh atul ani tiin chutiang ti hlawhtling tur chuan SSA Mission Lawngtlai District chuan theihtawp chhuahin a bei ani ati.Pu LZ.Tluanga DPC chuan lehkhabu an semchhuah dan sawiin.Primary School 146 ah Naupang 12230 tan leh Middle School 76 ah naupang 6770 tan avaiin zirlaibu 111'751 semchhuahtur anih thu sawiin heng zirlaibu semchhuah tur te hi Sangau Block leh Bungtlang'S' Block bakah Cluster(CRC) hrang hrangahte sem tur anih thu a sawi.Pu LZ.Tluanga chuan duh aia zirlaibu an hmuh kim tlai avanga an semchhuah hma theih loh thu sawiin,school tan hma erawh chuan school thlen kim tir vek tum anih thu a sawi bawk.Heng lehkhabu semchhuah turte hi Pu V.Zirsanga Executive Member chuan Flag vaiin a thlahliam ani.LADC Sawrkar hnuaia Zirna In ah te naktuk Feb. Ni 2 atang hian School hawn tan a ni dawn.
RMSA buatsaihin Zirtirtute pualin Traning neih a ni
Nimin khan Lawngtlai a SSA, BRC Hall ah RMSA Lawngtlai District buatsaihin, In- Service Teachers Training neih a ni a, Pu C.Lalrinchhana Dy.DPC, RMSA Lawngtlai in kaihruaiin, Pu Lalduna Chinzah DPC chuan he Training hi hawngin RMSA chu tha taka kalpui a nih theih nan ruahmanna neih that a ngai a, zirtirtute chu ruahmanna tha neih a nih theih nan an pawimawh em em a, an Training chhungin theihtawp chhuah a hlawhtling taka Training an zawh theih nan tan la turin a chah. Pi Ngurhmingliani Principal, DIET / District Resource Centre Lawngtlai pawhin Zirtirtute fuihna thu sawiin, Zirtirtute chu ram hmel lanna an nih vangin kawng engkim ah an fimkhur a tul thu a sawi. Training hi kumtin neih thin niin, kumin ah pawh hian kumbul tan nan Secondary School Zirtirtute intuaithar lehnan Training hi RMSA Lawngtlai chuan a buatsaih a ni. He Training ah hian DIET Lawngtlai atang leh DIET Lunglei a mithiam ten zirtirna an pe a ni.
MGNREGA a pawisa hmuh tawh Vbc.311.95
Mizoram chuan MGNREGA hnuai ah 2011-2012 chhunga a hman turin Central sorkar chuan January, 2012 chhung hian District 8 tan Rs. 126.84 crores a rawn pechhuak leh a. Kum 2011-2012 chhunga MGNREGA hnuaia Central sorkar atanga State sorkar in a sum dawn tawh zawng zawng chu Rs. 311.95 crores niin hemi do let nan hian State sorkar chuan Rs. 24.11 crores District 8 (pariat) hnenah a pe chhuak ve bawk a ni. Central sorkar atanga sum dawn leh State sorkar in a pekchhuah belhkhawm hi Rs. 336.06 crores a ni. Kumin 2011-2012 hian kum dang zawng aiin hmuh a tam a, inhlawhna tam zawk Job Card neitute hnenah pek theih beisei a ni.
Training zo dawn
Ni thum awh tur Training on Basic Functional Course for Elected Representatives and Functionaries neih mek chu vawiin ah zawhfel a ni ang.Training hi SIRD bultum buatsaihniin, Lawngtlai Press Club ah neih mek a ni a,Gram Saba, Social Audit, National Social Assistance Programme leh Right to Information(RTI) chungchangte zirho a ni a, Zirtirna hi Pu B.Rorelliana District Capacity Co-Ordinator Lawngtlai District chuan a pe thin a ni.I&PRO, CDPO leh DCSO atang te pawhin Zirtirna pek a ni bawk He Training hi Lawngtl;ai Town Village Council member te tan a buatsaih ni a, tel an tha thawhkhat viau in a hriat.
MJA ten DC Pu Hmingtea an dawr
Nimin khan MJA Lawngtlai District hruaitute chuan DC Pu Hmingtea chu MJA hmalakna leh mamawh an neih te sawipuiin an dawr a, DC hian MJA hruaitute chu tha taka lo dawngsawngin, Press Club, Conference Hall cheithat tul chungchang MJA ten an thlen chu Engineer te lo enchian tir a, a theih anga cheithat a nih theih dan tur lo ngaihtuah a tum thu a sawi a, MJA hruaitute hi Deputy Commissioner Pu Hmingtea’n a lo dawnsawn dan ah an lawm hle.
Subscribe to: Posts (Atom)


c: text/html

text:
1. Thuhmahruai
November 30, 2013-a American Actor hmelţha leh lâr tak Paul Walker thihna chuan khawvel a ţhawng hle mai a. Entertainment khawvela tui mi leh inhnamhnawihte rilru a khawih-in, an tan chânna râpthlak tak a ni. Kha thihna râpthlak tak kha eng vanga thleng ta mai nge tih an chhui chian chuan Paul Walker ţhianpa Roger Rodas khan an chuanna Car kha a khalh chak lutuk a (at least 90 mph), a thunun zo tawh lova kawngsira thing ding chu su-in a alh zui nghal a, a chuangte chu kâ pawh chhawn lovin a hmunah an thi nghal niin an sawi a ni. A tawi zawngin an tlân chak lutuk a, an fimkhur tawk lova accident râpthlak tak an tawk a ni.
Chhui mite chuan, Lirthei (Car, Bike etc.) khalhtu, (amah felloh vang emaw, fimkhur tawk loh vang emaw ni lova) a tar-kun thlenga tawhsual (accident) tawk miah lova khalh thei-te chu, “mi fimkhur tawp, mi rintlak leh in-nghahna tlak an ni e” an ti! He zirchianna-in a tarlan duh ber chu, Lirthei hmanga chetsualnaah hian khalh chak lutuk ringawt hi chhiatna chhan ber a ni mai lova, a muang emaw, a chak emaw, fimkhur tawk lohna hi chhiatna chhan ber chu a ni zawk a ni, tih hi a ni.
2. Juda Lal Hezekia A Kal Fimkhur Tawk Lo
Juda Lal Hezekia hi Pathianin malsawmna leh hlawhtlinna nasa takin a vur a (2Lal.20:1-11. 2Chro.32:24-33, Isa.38:1-22). Pathian ropui nan leh Israel fate tan Thil ţha tam tak a ti a. Mahse, mite hriat lohvin a Chapo a, Pathian Duhdan kalh-in thil a ti tlat mai! Miten Hezekia sualna leh chapona hmu lo mahse, Pathian chuan thil inthup engkim a hmu tlang vek si! Pathianin a sualna chu hrêm lohvin a chhuah thei si lo! Lal Hezekia Sualna-te chu– (1). Chapona (v.27-30)– A thiltih ţhat-te a chhuang a, a chapo-pui. (2). A Hlawhtlinnaah Pathian a Theihnghilh (v.30)- A thiltih engkima a hlawhtlinna chu Pathian pek a ni tih a theihnghilh a, ama tih theih ve reng-ah a ngai. (3). Babylon Lal hnenah Pathian Thiltihtheihna Thuruk a hrilh (v.31).
3. Kristian Kal Fimkhur Rawh Hlauhawm A Hnai!
Kan khawvel hun hman mêk hi a changkang tawh a. Space Age, Computer Age leh Digital Age kan pel a, tunah chuan Face Book Age ah kan awm tawh a! Kan thiltih engkim mai hi kan Hmai-hma (Right Now/Right on the Face)-ah ngei kan hmu zung zung a, miten min hmu zung zung tawh bawk a ni. Inthûp emaw, thûp-bo emaw a theih loh! Kan chunga thil-thleng-te chu second tin-in a lem (photo) leh a video-in khawvel hmun tin aţanga hmuh theihin kan lang nghal zel thei tawh a ni.
Lal Hezekia khan Pathian ropuina tura thil a tih tam êm avangin, a chapona leh sualna hi Bible hian sawi lang ta lo se, kan hre kher awm lo ve! Lal Hezekia chungchang hi Bible-ah hmun 3-ah a lang a, heng zingah hian 2Chro.32:24-33 thu hi nei lo phei ila, a chiang lo lehzual ngei ang. Kan nun-a sual leh fellohna, Pathian duhzawng kalhtu leh Thlarau Thianghlim tivui ţhintute hi mi chuan min hriatpui lo mai thei, keimahni ngei pawhin kan inhre thei lo mai thei! Kawng leh lamah thung chuan, thudik tak inzep awm tel ve chu, mahni fellohna hi inhmu lovin, inhre thei lo mahila miten an hmu a, an hria a. Chutiang bawkin, miten a rûka kan sualna an hriat loh chu keimahni’n kan inhre êm êm thung bawk (kan sawichhuak duh lo mai thei).
4. Zawi Te-in, Fimkhur Takin, I Kal Dem Dem Tawh Ang Aw
A Thiltih sual a hriat chian hnu chuan, Lal Hezekia chuan dik taka Inpuangin, Inhlan Tharna leh Inpek Tharna neiin, “Eng nge ka sawi ang aw! Ani chuan mi bia a, ani vek chuan a ti ta nghal a: Ka nunna thawpikna avâng khan ka dam chhûng kum zawng zawngah chuan zawi tein ka kal dem dem tawh ang” (Isaia 38:15) tiin Pathian hnenah thu a tiam thar leh a ni.
Ringtute hi Vanram pana kan kal lai hian, inpaltlûk theihna tur hlauhawm a tam êm êm a. Fakna Hla siamtu chuan, “Kristian kal fimkhur rawh, hlauhawm a hnai, thlêmtu a hnai, Setana thlêmnain i vêl a dâp, Setana hneh nân i Lalpa dil rawh” a lo ti hial a. Kal chak lutuk te, kal muan lutuk te, nun fimkhur loh avanga suala tluk te, mahni chhiatna tura thiltih leh midangte chhiatna tur thiltih palh a awl êm êm a ni. Chuvangin, Lal Hezekia ang hian, ringtuten, nun uluk tak leh fimkhur takin, thlêmna tinah him taka kan kal theih nân, he Kum Thar 2014-ah hian Lalpa hnenah dil a, ţawngţai fova, Lalpa beisei zel chungin, zawi te-a kal dem dem-in kan Vanram in kawng nuam tak hi i zawh zel ang u.
Similar Posts:
- Ram neitu thu
- Internet Banking
- Heroda Khan A Tisual Lo {Sunday Pual}
- Min lo pui ve teh u
- Hlep ruk hmangte Sam!

robotstxt: allowed

filter: keep


text:
Source: Vanglaini | PDF Link
Nimin khan Facebook-a group \henkhatah, kumin HSLC Examination-ah zirlai pakhat, distrinction-a pass-in MBSE-ah complain a thehlut a, ennawn a nih hnuah pakhatna aiin mark a hmuh san zawk thu leh, MBSE lamin topper nihna an pek theih loh thu tarlan a ni a; hei hi thu dik lo a nih avang leh, MBSE tihhmingchhiatna nia an hriat avangin, MBSE Secretary chuan nimin khan Bawngkawn Police Station-ah FIR a thehlut.
HSLC mark complain ennawn leh thu hi Facebook-a ‘Zoram Tân’ tih group-ah Lalfamkima Renthlei tih leh, ‘Chanchinthar (Zofate inhriattawnna)’ tih groupah Fiaha Chuauhang inti-in an post a; an post dan pawh a inang chiah a ni. Complain thehluttu anga an tarlan chu, Lalzikpuii d/o Sangdingliana, Bungkawn, Aizawl a ni.
Facebook-a an post dan chu – ‘MBSE- thu beng verh tak mai ka hria a, mahse kei mah tak chuan mi han zawh chian mai tur ka hriat loh vangin ka chiang ngam lo a. Bungkawn veng a hmeichhe pakhat, St. Paul’s school a\anga matric exam, tun result chhuak chiah a Dist. a an pass tir chu a mark an complain a topper ai khan a lo hmu sang zawk a nih chu…an sawi danin a class mate te pawhin topper tura an ngaih sa a ni awm leh nghal e, chuan MBSE chuan topper nihna chu an lo pek theih toh loh thu leh Media lam kal lo hram tur ten an lo ngen an ti a nih chu…a thinur thlak hle mai, MZP lam hnai kan awm chuan chhui chian a tha khop mai,’ tih a ni.
MBSE Secretary chuan, Facebook-a MBSE leh HSLC result chungchang post chu thu dik lo hulhual a nih thu sawiin, dik lo taka MBSE tihhmingchhiat a nih avangin, a post-tute zawng chhuak a, a \ul anga an chungah action lâk a nih theih nan policeah FIR an thehlut tih a sawi.
Admin note: Sawi tawh fo angin, tunlai khawvelah hi chuan thil hriat chhawn te hi a awl tawh lutuka, chuvangin kan thil sawi te hi kan fimkhur hle a ngai tawh a ni. Thil kan hriat chian vakloh chuan sawi chhuah loh te pawh a fuh zawk thin. Chutih rual chuan Lalfamkima Renthlei leh Fiaha Chuauhang te post chhiar chuan MBSE chu diklo taka tih hmingchhiat luih an tum tak tak em aw, tih zawng pawn thil a ngaihtuah theih maithei. Engpawhnise, hetah hi chuan kan lo sawi ve theih engmah a awmlova, police leh court te kutah awm a ni tawh. Chuvangin sawi tawh angin, tunlai internet khawvelah hi chuan kan fimkhur hle a ngai a ni. Account lem siam thin te tan pawh in lo hriat ve mai mai tur chu, FIR an thehluh tawh phawt hi chuan an rawn chhui chhuak thei che u a ni.
On a personal note, Mizo te pawh internet lamah kan changkang ve tawh hle in ka hria. Thil kal dan diktak pawh kan hre ve tawh e. Tuna FIR an thehluh te pawh hi, a rawn post tu ngei te hmingin a nia, Facebook neitupa Mark Zuckerberg emaw “Zoram Tan” leh “Chanchinthar group” admins te chungah a ni miahlo. 2008-09 te kha chuan, misual.com a FIR rawn lut zawng zawng te chu admin te chungah hlir a ni thina, kan hriatloh lai a comment thenkhat rawn lut avang ten admins ten FIR emaw kan Zoram police chhuanawm tak hotute atangin phone call kan dawng leh thin, delete hman pawh ni i la. Ti hi chuan website leh FB group admin te dinhmun pawh a hahdamthlak sawt dawn a nih hi.
Similar Posts:
- Pic. Post Ka Thiam Ta Em?
- HSLC 2012 result Top 10
- misual.com = 666 :-)
- Facebook a thu post vangin FIR lut
- MBSE HSLC Result 2011


text:
Zantiang tawnmang ah chun leh zua tawng e.
An hmangaihna chuai ngailo chuan min lo chhawn a.
Kei Lungmawl hian an hlutna ka hre seng lo.
Ka tana an thlantui luang leh an rilru sen zawng te.
Engtikah tak hrezo i maw?
Ka tan ti an chan ai chan tha min chan tir dan te
An neih zawng pawh ka tan an ui loh dan te.
Ka tana an tawngtaina zawng zawng te hi.
An hlutna hre zo lo mah ila heng hian min thlamuan thin.
Theih changes an tan thilropui tih ve ka nuam ngei e.
Hringnun dan ah tar hun a awma thih hun a awm thin.
Ka par zu dawn hman lovin mual an liam ang tih ka va hlau thin em!
Tunah an tan thilropui ti thei hrih lo mahila.
An rilru chauh erawh tihnat tumlo tang e.
An ni aia hlu midang reng he khawvel ah ka nei si lo.
An tana thil ropui titur erawh chuan
Tun atanga thawh nghal a ngai tih ka hria e


text:
Sunday, May 9, 2010
Hringtu Nu Dawtnak Thlum
CIM Caan hmannak (10th May, 2010)
(Sunghno Nu le Upat pek nak Ni)
Bawi Khrih chung ah Zumtu dihlak,
Thihnak in a tho tthan mi kan Bawipa Jesuh Khrih minin nan kut kan tlaih hna. Pathian Dawtnak, Velngeihnak le Daihnak cu nan dihlak cung ah hmun caan cin ko seh.
Exodus 20:12 "Nan nu le nan pa kha upat hna u, cu ti nan tuah ah cun, Bawipa nan Pathian nih an pek mi hna ram ah hin saupi nan um lai".
Phungthluk bia 23:25 "Na nu le na pa cu lawmhter hna, nangmah an hringtu cu lawm tein um seh."
Nihin cu Sunghno Nu le upat pek nak ni asi bang, hmunka kip ah Hringtu Nu le hna upat pek nak an nei cio hna. Nu le hna he hmunkhat ah caan hmang tti kho hna lo le, Sunghno nu le nih Nun pi ti lo mi zong kan um cio ttheu lai. CIM chungtel hna dihlak caah zei tuah ah dah a tthat bik lai tiah khua ka ruat lengmang, Nu le Dawtnak kong ka ruat tthan, a chim awk ka thiam hlei lo, "Dawtnak hi a rak ngan hringhran ko" ti ko lo cu. Kan ipumhnak ah, 'Nu' ti mi hi zeitin dah nan lungfian tiah bia an kan hal cio. Aleh awk zong kan thiam lo, 'Ka Nu' ti ko lo cu ka ti hna. Kan Nu le nih an kan dawtnak le zohkhenhnak upat pek nak ah atang lei hmanthlak te hi ka tar.
Fa le hna caah Nunnak, thazaang, sining vialte a pe tu 'Nu' le vial te upat nak he.
Nihin Sunghno Nu le upat pek nak ni ah, Pu Zo Tum Hmung M.A(Harvard), nih 2003, May 10 lio ah a rak tial mi cabia hi kan za te ihrawm dingin kan sawm hna.
Hla ngaih ding 1. A Tribute to Mother 2. I am amazed
HRINGTU NU DAWTNAK THLUM
By Zo Tum Hmung
“Ka tuar nak hi ca in ka tial ton hnik ah ka tuar zat
in tial khawh lai lo ka ruah ah ka um ko. Biazai
tial thiam ning law ka tial ve cang hnga!”
Victor Biak Lian
May 9, 2003--Cambridge, MA------Nu le dawtnak a thlum al zia cu vawleicung chawva sui le ngun in tah sisehlaw, vawleicung ah a rum bikmi, $40.7 billion a ngeimi William H. Gates a fa le pathum nih an kan tei dih hnga. Vawleicung nawlngeihnak in tah sisehlaw, President Bush a fanu pahnih nih an kan tei dih hnga. Hringtu Nu le dawtnak cu chawva in tah khawh a si lo; vawlei thil ti khawhnak zongin a sum tah khawh a si lo cu santlai lo kan ca ko ah a ttha khun. Sertu Pathian thil serning hi lung hrin awk a um hrimhrim lo.
Nu le nih an kan dawtning cu Pu Victor Biak Lian a ttial bang, khedan in ttial zongah a tling kho lo, computer in ttial len zongah a tling kho lo. Ttial len zongah ttial khawh a si lomi nihhin a hmual a fah ter khun rua, ka ti.
Nu le dawtnak thlum ka ruat ton. Khuapi ah a ummi hna nak in khua te lei ah a tthangmi hna tuhmui le paiper he ni lin ruah sur lakah i din thiam loin ka fa pa ka fa nu sianginn kainak ah tiin heh tiah mit ku cim loin rian hrang an ttuan. Hi bantuk dawtnak thlum a tep bal cangmi nihcun a chim cu chim lo ruah caan poah ahhin thin a kuai hnik ton. Lung hno a fawi. Ruat lo kar lak tein mithli a luang manh. Khuapi ah a tthang mi ca zongah zei tluk in aa dang hlei lai lo. Kan ram a har. Nun a har. Ngeih chunh mi vialte lawng hmanh a za lo; cheu khat caah cun leiba he fa nu fa pa zoh kan si.
Mah fak le dim zu ka ti hlah uh! 1985 hrawng a si ko rua, ka ti. Cu kong cu ka ttial lai. Falam Bible sianginn nih Cauk chuah a rak si. Cu ahcun cabia ka rak ttial. Ka ruat lengmang tikah Nu le dawtnak a fahning kong ka lungah a chuak. Cu caah Nawlbia Panganak tiin a tlangpi ka bunh. Kan Bible i, Nawlbia 5 cu Nu le dawtnak kong a si. Nu le upat ttihzah a herh ning kong a si. Hi hi Judah phung in aa thawk. Cun, Krifa chaan a vun phan tikah Roman Catholic le bang nihcun Jesuh hringtu Mary cu uar khun a si. Cu caah Krifa a si mi nih Nu le upat ttih zah a herhning hi Bible nih fiang tein a chim. Cu cauk cu Haka ah bia tak tein an zuar. A tu Haka Lungbiakinn ah Pastor a ttuan cuahmahmi Rev. Paul Tum Ceu nih na cabia ttialmi hi mi nih an duh ngaingai tiah a rak ka ti bal. Rev. Paul Tum Ceu cu mifak a hmang lo ka theih caah ka rak i lung si pah.
Cu tluk cun mi pakhat pahnih thinlung ah a cam kho ve ding tiang in cabia ka rak ttial. A si nain, ka ttialning in ka rak zulh lo hi ta ti cu kum 1997 lawnglawng ah ka fiang. America ka phan nak a kum a kum in rel ding a si ve cang. A si nain ka Nu ka rak zoh lo. Zankhat cu Na NU a thi tiah an ka ti. Ka mang cu a si fon ttung lo, a zumh in ka zum kho lo.
1997 tiang hmanh ah hin Washington, DC ah kanmah Laitlai lei a phanmi hi kutdawng in rel khawh kan si. Falam le Tiddim kan unau hna he puai kan tuah poah ahhin Falam kan unau pa Pu Defense Lalawng nih a hodah U.S. a phaknak a sau bik kut thlir uh, a ti ton. Kanmah lei cu kut a ngei lomi kan lo ton.
Pu Lian Uk nih an kan um pi. Inn hlun nawn kan hlang. Cauk ah ttial lomi thinlung chiah dingmi phung pakhat kan khiah. Cu ahcun a phan tharmi an um poah ahcun kan innah kan um ter hna lai. Rian kan kawl piak hna lai. U.S. ah an um khawhnak lam kan dap piak hna lai. Rian an hmuh hlan chung poah um man le ei man kan la hna lai lo; har ah kan har tti hna lai; lawmh caan ah kan i lawmh tti hna lai; timi innchungkhar policy kan ngei. Cu ti policy dawh ngai kan ngeih caah kanmah nuam cun kan i nuam khim ngai ve ton. Cu lio ahcun na Nu a thi ti thong ka theih cu a si.
A um chun mi vialte an rak chuak dih. Thlacamnak kan ngei. Na nu kong cu vun kan chim tuah tiah pum uktu nih a ka ti. Ka cahmi hna cu:
keimah bantuk si hlah uh ka ti.
1914 ah America President Woodrow Wilson nih Mother’s Day hi official day ah a puan. A tu lio America ahcun fa le nih bia tak tein Nu upatnak caan ah an hmang lai. Ka nu na ka dawt caah ka lawm tiah America ram chung a ummi vialte fa le tam deuh nihcun lawmh bia an chim lai.
Ka lung thli in kan Laimi cungah ka lawm ngaingaimi pakhat a um. Cu cu khua le ram caah heh tiah kan ttuan. Krifabuu caah kan ttuan. Ttepphel an kan zorh. A chuah hmanh an chuah ah kan ti. Mekazin an ti; tha pek ding a si kan ti. Khua lei kan nu le a si khawh chungin kan zoh hna. A tu tan ah pum pak in resolution tuah ka duh. Cu cu ka nu nikum nak in kan daw deuh lai.
Zumh awktlak le bochan awk tlak Lainu a si hnga dingmi zong nih Lainu taktak si ding in bia kan i kam a hau ve lai. Khua dang ram dang kan um tikah hin kan sining hi i bih tthan lengmang a herh ton.
Laiphung ah Lainu nih phun a ngei lo tiin hrilh fiah duh i kawih hram hram in kawih ahcun kawih khawh a si ko hnga. A si nain zei tluk in mau le rua kawih in kawih len zong hmanh ah Lai pa a vat chung poah cu Lai miphun a si nak a tlau kho lo. Thlakhur chung a tlak ni cu chim hau lo a si. A si nain miphun dang a vat belte ahcun cu Ni le Thla, Suimilam caan thawk cun a miphun Lai miphun sinak kal tak hram aa thawk cang i, miphun dang sinak ah tipil a ing colh. Mithiang Paul bia i hlan ahcun miphun dang ah a piang thar ti ding a si hnga.
Laiphung ah Lai Nu nih Lai Pa a vat tik ahcun a vapa i a phun aa hrawm. Cu cu a phun ngeih lo ruang si loin a va phun aa hrawm caah a si deuh. Hi hi Laimi nih phung le lam kan ngeihmi ah vawlei chung miphun dang he kan i lawh lonak aa dawh hringhrannak pangpar dawh pakhat a si. Cu caah Lainu nih Laipa a vat chung poah cu phun a ngei zung zal. A phun a tlau kho lo. A fa le tiang a nung.
Khat lei in Lainu nih miphun dang vat cu va le tu kha Laimi phun lei ah merh khawh kan i zuam lai timi bia zong a um kho ve hoi. Hi bia hi cu van san bia ti ding a si. Mah le lung hna ngamnak bia sawhsawh a si. Fak deuh in chim ahcun mah le mah i hlen a si. Cu caah Lainu caah cun Lai pa a ttha bik. Laipa ca zongah Lainu a ttha bik. Lai Seminar #3nak Washington DC ah Lai nu hna nih Nu kong an ceih. Cu ahcun Lai pa caah Lai nu kan ttha bik tiah bia an chah. Cu cu bia a si kan ti cio. A lung a dong pah cangmi ca zongah ruahchannak a um tthan.
Hringtu nu a si rih lomi Lai nu vialte zong nih Lainu dik tak si zungzal dingin Pathian nih um pi hram hna seh! A kan dawtu kan nu le cungah Pathian thluachuah tlung hram seh! Nu a ngei vialte hna, keimah bantuk cu si hlah uh.xxxxxx
(Mah ca hi Rungcin Biathang, 2003 Biangreithlep 10 i thlah mi Rungcin Cabia a si)
Theihternak: May 9, 2010 ni CIM caan hmannak kan tarmi a si.
No comments:
Subscribe to: Post Comments (Atom)


text:
– Lalzapliana Lengpui [L]
He thlawhna tumhmun tur ruahmanna leh, chumi vanga thil thleng chi hrang hrang tlangpuite hi chanchinbua chhuah atan a tha ti mi tam tak an awm a, kimchang thawkhat si, a tlangpui deuh deuhte han lawr tur pawhin thiam tawk a harsa hle mai a. Khual atanga rawn en zeuh zeuh te chuan, “a khua a mi hian in hrechiang ber ang,” an ti mai thin a.
Kan lehkhathiam neih vete lah chuan an til then lohna lam pang emaw ni, ziah an tum hauh lo mai a. Kei, pa mawl berte zinga mi leh thu thiam lo ber hi “nang” an ti leh mai thin a. mite lo chhiar leh ngaihthlak tlakin ziah puitlin theih ka inring lova; Mahse, ka ngaimawh leh chak ve zawng a lo ni bawk si nen rualrem lo deuh pawh nise tiin ka rawn ziak ve phawng mai a ni.
Lengpui rama Thlawhtheihna tum hmun tur sawi leh tumna chu a rei tawh hle awm e. 1960 hmalamah tawh khan tuna an ruahmanna hmun hi ngawpui an lo tukdarh bua zo vek tawh a. Brig. T.Sailo ho pawhin Helicopter-te pawhin an rawn en thuak thuak tawh a.
Kum 1984 atang khan Sawrkar thu chhuak chuan, “in ram Thlawhna tum hmun tur tha ber lai turah chuan tuman hmun ram lo pe suh u,” tiin V/C-ah thu a lo thleng a, Lengpui ram, Leisachuap ram an tih mai tlangdung sei tha tawk leh ram zau tak mai chu an lo humhalh tlat mai a. Chumi ramah chuan tuma’n hmun ram an nei lova, compensation pawh a ngai hauh lo tur a ni reng a.
Nimahsela, mifing leh mithiam pui puiin an enin tha thawkhat hle mahse, an duhthu a sam ta ngang lova, a kiang lawka Lunghmul Luiruam zautak leh thuk tak, tui pawh tam tham tak awm avang chuan an duh ta lo ni a hriat a ni. Khamin a hualchhuak deuh hmuk bawk si a.
Chutatanga khaw lampang ram zawl zau tawk tak awm chuan an lung a len ta tlat mai a. Hetah hian kan siam tur a ni, mimal ram a awm em? Thuneituten an han ti ta mai a. Helai ram hi chu mimal ram vek a ni, ram awl leh lui awl reng reng a awm lo an ti a. A pawi lo, hetah ngei hian kan siam ang an ti ta tlut mai a ni.
Tuna an siamna hmun ngei hi a ni ta. Sorkar thu leh hla in fah tawn dan kan hre si se hek lo, 1995 kum bullam atang chuan PWD-in hma an rawn la tan ta mai a, an teh a, an sam a, thinglerah an lawn a, pholeng an tar a, puanthem var leh sen sang takah an tar a, mimal ram an huam chhunga nei chu an sum lo sen tawh rulin, zangna dawmna an pa a, an veng zui nghal a, thing phurh chhuahte an khap a, Check Gate an siam a. BRTF Road sir lawkah Chiahte lui kamah Gate an siam a, mi pakhatin a venga, motor-in tuman thinghring an phur chhuak lo. Beer-la-hai-Roi Gate an ti.
Kum 1995 November thla atangin Qriental Company (OSE) chuan a laihna hmanrua chu an rawn phur lut ta zut zut mai a. Mizo pa tan chuan a awmzia hriatthiam a har khawp a, Motor thuthlawh nei te, Suahdur nei te, Chingal thlawrbur ang a mawng lam zuih tlang arh huau, Silai zawn zem tia dawn dawn te an rawn phur lut zut zut mai a.
Phaizawl mah ti ila, kawrte thuk fe fe, sangha dil zau tak tak a tam mai si a, engtin hnawh tak ang maw, tia ngaihtuah nasa tak tak an tam. Pu Thangmawia phei chuan zan thum a tlaivar phah an tia lawm!
An inrem fel tawk ta hle tihah Minister Nirupam Chakma, PWD Minister –in ni 20.12.1995 ah laih phalna a rawn hawng ta a. An hawnni atangin hna an tan nghal a. Motor te, tractor an ti a, za rualin an han lai mai chu a hmuhnawm duh hle mai ! Engtik lai maha kan la hmuh ngai loh za rual zet maiin an han lai chu sawi mai aiin enrei a awl hle.
Kawrte, sangha dil lo li king keng te chu an theh kang hneh rep rep khawp a, a mawnga tui chim diak hnawng zawng zawng kha motor suahdur nei khan a suak fai ro rat mai a, chutah lei chunglang ro tak hlir kha an chhung lut leh a, thirtum lian tak rit tak chunga motor khan a thirtum ke khan a chil bel leh ta a, a maka maka belin a mam thei mai a.
Hmawlhte lah chu ek ther thiarna ang tia lek pawh an chhar fai vek mai a, mau zung leh thing zung zawng zawng kha motor thleng lianpui phur buk theiin a phur a, kawngsirah a bun ther huang mai a, chemfawng tur zawn a awl duh khawp. A lo ro a, naupangin motor siam chawpin tlai tin mai hian thingtuah atan an phur sap sap mai a, a tangkai reuh khawp mai.
Tichuan, Centre Point atanga chhim lam zawng chu lei chunglang an khawk zova, kawr tam tak kha zawl nuam em emin an han chhungkhat ta mai a. Feb. ni 20, 1996-ah Pu Lal Thanhawla, Chief Minister zahawm tak leh kan Larsap duhawm tak PR Kindyah hova tawngtai rualna kan hman ho ni te khan motor-te chu khute khu tih mai turin an in tlar tlep um mai a nih kha maw! Khami ni kha Lengpui khuaah motor zam vawikhatna a ni.
Ring lo mite tawngkam “Choak dum bak a tum chuang lovang” tih leh “Thlawhna hi a rawn tum hmasa ber chu a pil hmawk mai ang” tih a ni a, chu chu a dik leh dik loh kan la hre lo tlang rih a. Tunah chuan khang laia phaizawl leh tlang ram awm ho kha khawiah nge an awm tak, a bo zo ta vek mai.
Tunah zet chuan PWD IB kawt thlangah han dak ila, Rulngan pa ang a lo tle zur tawh a, a tawp atanga han en chuan a zuih ral thak mai a, a tawpah laikingin bel a lo rawh mam mam mai le.
Kawr lian deuhte lah chu a kawi ningneng thei lo, a ngil awt mai a, tui luang sa chu an paih bo a, chuti chungin lungpher mam takin kawr dung zuiin an phah chhuak zak a, thirin in an sa a, a bang nen a chung nen thir hlirin zing tak takin an tung chhuak vek a. Cement concrete an chhung khat leh vek a, a chungah nen a laiah kawrawngin motor te chi tlan tlang theiin. A…., kan Pathian thua “Tlang tin rawt hniam a ni anga, kawrtin chhun khah a ni ang a, kawngkawite tih ngil a ni ang a, a bumboh laite tih mam a ni ang” tih kha hei hi a ni ta ber awm e, a tih theih rum rum mai.
Tunah hian a enkawltute PWD Division hnih, Airport Division leh Building Project Division an awm a. Office Building sei tawk tak leh Inspection Bungalow lian tawk tak leh Quarter Thailand type (design)-a sak tam tawk tak leh la sak lai mek leh la sak tur tam tak a awm.
Khual atanga en tura lo kal hi nitin Town Bus khat khatin Bus 2, 3, 4, 5 te an lo kal reng a, khuaa mite pawh hi nitin hian en tawk chu an awm thei reng bawk. Pathian ni tlaiah phei chuan eng eng honey emaw hmang an awm ta ve ang. Tin, khual atanga entu mi chi hrangte hian khua a mi leh hnathawktute an ti buai ngai lo, MZP-te tih lo chu.
Khua a mite hian hlawkna leh tangkaipuina a bik taka kan chan a tam em em a. Compensation-ah khan mi engemaw zatin cheng tam tak takte an dawng a. Tin, thiamna nei lo tan daily-a inhlawhna a tam a. Theka a thawh tur te a tamin Kohhran Deptt. Hrang hrang leh YMA, etc., ten sum tam tak a huhovin an hlawh theih phah bawk a. tlema high school rap phak vete pawhin office lamah an level chin ang te an thawk ve nual a, chungah te pawh chuan an thiam lohahte pawh duat takin an lo enkawl a, sawisen lohin Pathian malsawmna kan dawnna hnar a ni kan ti thei awm e.
Pathian ram thawhlawmah pawh zawi zawi chuan a petu hnena pek let ve nachang kan la hriat chhawm zel a beisei awm hle mai.
Tin, hnamdang (vai) an lo chhuah tam phah hle a, chungte pawh chu remchangah hmangin Non Mizo Christian Fellowship Evan. ten mi engemaw zat Kristianah siamin an thlarau bo chhanchhuahna hna an lo thawkin an hmunahte Inkhawmnate an va neihpui bawk.
Heng bakah hian kan Mizoramin hetianga ram hmasawnna ropui tak kan chang hi Pathian leh kan Sawrkar-a hotute hnenah lawmthu sawi fo tur kan ni.
Lengpui khua hi khaw hlun tak pawh a lo ni reng a, tuna thlawhna tumhmun an siamna lai hi khawhmun hlui a ni a, a awm a te an tam lem lova, an khawhmun pawh an sawn an sawn thin a, 1894-ah khan khua chu an lo din tawh a, 1896-ah tuna Terminal Building sakna mual hi khawhmawr chhim lam a ni a, 1900-a Kumpinu England Lalnu thi pawh kha hemi khawhmawr thlang hretah a lung an phun ve a, tun thlengin “Kumpinu Lungphun” an ti thin.
Terminal Building thut hmun hi Thlanmual a ni a, lungphun pawh emge maw zat hmuh tur a la awm a, 1996 April/May vel khan an nawr bo ta a ni.
Pu Kapa Zawlnei an tih mai pawh khan Lengpui khua lo than chhoh dan tur chu 1950-60 inkar vel khan a lo sawi thin a; a sawi lawk vel lai hian Lengpui khua chu in 15-20 vel, thingtlang in pangngai ve mai kha a ni a. Tuna ‘Venghlui’ an tih lam Sairang kawng lam, PWD Road lo luhna lamah hian a awm a, chuta tang chuan Chiahte lui hi mel 1 dawn laia hla a ni a. Pu Kapa chuan, “Lengpui khuaah hian Rangva in a la tlar tuar ang, Chiahteah hian in Varakte an la leng dual dual ang, khaw ropui takah Lalpa’n a siam dawn,” a ti a. Chutih lai chuan awih an vang hle a ni.
Tunah chuan In 1500 chuang a ni ta, Rangva in lo chu tam vak a awm ta lo. “Chiahte lui” chu tuallai a ni tak tak ta. Sawrkar tuikhuahah chuan Varakte, rak lote pawh an leng dual dual mai le! Chiahte ral maiah hian PWD Quarters leh IB te an awm a, a tlep tuar mai!
Hman hmu ve lo tan chuan a ropui vak pawh in ti kher lovang, hman atanga vawiin ni thleng hmu thin tan chuan Pathianin mi thiam leh fingte hmanga leimite hnena hna a thawh ropui zia a lang chiang hle mai.
Sawisen a ni lova, rawn en ve la a chiang mai. 1998-ah hian State Day 20th Feb. kha kan pu CM zahawm tak hian Zoram pum huap eng programme emaw rawn siam leh sela kan lawm viau ang.
Similar Posts:
- Bible hi aw….
- Aizawlah gas leh petrol awm lo!
- Shimla daifim leh Delhi vaivut
- Krismas Thuchah
- Keima thu nawi bawk


text:
Lalnunpuia Hrahsel
Kan pi pu te Chemkawm Technolgy hun laia an khawsak dan chu a mawl mang hle. Nitin eizawnnaah tihrawl ngahin kawngro a su thui viau mai. Chemkawm Technology-ah chuan an thluak tha ber leh a awmchhun chu a hmangtupa kha a ni mai a. A hmanrua Chemkawmin thluak dang a neih ve loh avangin a khalhtupa tha chak leh chak loh a zirin hna a thawk hlawkin a thawk hlawk lo thin. Tin, a thlo chhuaktu taimak leh taimak lohah chu Technology hlawhtlinna chu a innghat thei bawk. Amaherawhchu, Mizo History kan chhiar chuan heng hun lai hian buh kham thar lo emaw, chawkhawn emaw pawh sawi tur an awm bar lo nia. Hmeithai, dam lo leh thawkmawh deuh te an awm pawhin an khai chhuak zel a, khaw danga pûr phurh phei chu hreh takah an nei. An Lal hnena chhiah (fathang) sang tak an chhung chung pawhin an intodelh thei.
An intodelh mai a ni lo a, kum 1880 - 1890 chho vel pawh khan State dangah thil an lo thawnchhuak (export) daih tawh mai a. Hmarcha, hriak, chhawhchhi leh la te pawh an lo tawlh thla ve nual tawh. Chumai a ni lo, thelret lama sum dawnna pawh an lo tui-pui hma viau bawk. Hla hlui tak pakhat kan hmuhah chuan, tlangval pakhat hian a nupui man tur thelret hnaiin a tuak a, thing zarah intizei taka a kal chu a chesual palh ta a ni awm e. Leiah hnang awl awl khawpin a tlak thu ti hian kan hmu -
" Lengi man tuak vâla,
Thing lenbuang zarah;
Kiria ianga kal zai zai,
A tla zi awt e" tiin.
Tlangvalte hian an nupui man tur hi an nu leh pa te ipte atanga pek tumna aiin mahni tuak ngeia neih an tum thin ni awm tak a ni.
An hun lai hian lei tihthatna hmanrua- urea, DAP tih ang vel a la awm hmel loh. Thlai chin dan tha leh a sawngbawlna khawl ala awm ve hek lo. Duhlian thluak, tapchhak zawl titi tih mai loh chu daihriat (experience) an neih atangin buh leh thlai thar tam dan an apply ve mai. An hlawhtlinna ber erawh chu Thawhrimna a ni. Taima takin hunpui inthen ang zelin an hmaa hna ko tla chu an hmachawn thin.
Kumbul atangin kum tluana an eizawnna tur ruahmanna an nei sa thlap a. Lo vah, sairamchhuah, sangha tlangvuak, khuangchawi, kut, mitthi sun thlengin. Chutiang zelin an hun leh thla bi chhiar dan pawh an eizawnna pui ber Loneih nena inzawmna nei a ni deuh vek. Ramtuk thla (february) ah lo vatin ram hnuai daiah buk an sa a, zum leh hriam karah nitla van vuaiin hna an thawk thin. Hrui leh hnâng te phihchhuakin, thing leh mau chang tak tak te chu an vât eng duai duai a, chutih hun chuan Mizo-pa tha chu a chau hle thin a ni. Pa-in nupui fanau te kal sanin ramah hun an hmang a, tlangvalten an ngaihzawngte tapchhak zawl an hmu pha lo. Lung len leh hah a inkawp. Thawhrimna nena hun hmang an ni a, an hmabakah hnuh chi hrang hrang kawih tur a inchhawp ut mai bawk. Chutih hun lai tak maia Chapchar Kut an han hmang thin chu an hlim thei em em thin a ni. Thawhrimna kara chawlhna lo awm chu a hlu zual bik em atin ni.
Chapchar Kut an hman dan te kan hria a, chhung tin an hlimin an inbuatsaih nasa hle thin a, an inhau phal ngai lo. An hlimna chuan midang te a tibuai lo va, ni sarih lai te an kut thin an tih chu. Kut-ah hian Zu lek lam viau mah se la, rui buai an awm ngai lo va, nula laka mawi lo deuha che an awm ngai lo. Inthununna a tha hle a nih a rinawm.
Hun a lo kal zel a. Kum 1894-ah Kristianna Zoramah a lo lut tan a, nunphung leh sakhua a sawi danglam. Lal lalna 1954 chhovah a lo tawp ta. Khawvel hmasawnnain min rawn chim ve zelin, sum leh pai hlutna alo lang tial tial a. Tin, Sawrkar inrelbawl dan chenin a danglam. Media hrang hrangin kan beng leh in a thleng a, kan thum-rawn tluk tluk chu a ni ber. Sipai ngaihsan lai hun a awm a, Driver-ho Luck hun a awm. U.T sum thiltihtheihna leh corruption lama harhtharna te. Thlarauthianghlim harhna leh khawihthluk rawngbawlna te. Computer age, Information technology thlengin.
Chemkawm Technology leh Information Technology inkarah hian hun pui tam tak a inher chhuak, sawi vek sen a ni lo vang. Chungte chuan kan ni tin eizawnna, sakhua, hnam dan, thu leh hla, khawtlang inrelbawlna leh nitin nunphung chu namen lo in min sawi danglam sak a. Hun thara kan chuankai apiang chuan luang thli chhem nghin ang maiin kan thle dual dual a nih ber kha. Mifing leh taima te chuan heng hun hi an dinchhuahpui. Chutih rual chuan thil tha lo thenkhat - eiruk te, zu leh drug tih chakna te, lirthei lama intlansiakna te, hmeichhiat-mipatna hman khawloh te, kut tling lo va in leh lo din duhna te a hring a, thatchhia kan pung a, mi engemaw zat chuan an chhiatpui hman nghe nghe.
Tunah hian I.T khawvelah kan cheng mek a ni. Mahni in lumah remote control humin duh duh kan hmet chhuak thei ta. Khawvel leh lama chengte en rualin mit kan lo titlai thei. Internet hmangin duh duh kan kàn kual thei a, lirthei chhuak thar ber ber nen tuallai kan leng. Sumdawng Company hrang rang an lo lut a, cellphone changkang ber ber hmangin kan 'Helo' puam telh telh ta mai. Incheina lamah lah a chhuakthar ber ber kan inbel thei. Nawmsakna chen duh tan chuan he Zoram zimteah pawh hian lungawina tur a tam ve ta e. Thilthar lawm ta reng reng, intihhmuhching, mi neih ang neih ve chak hnam kan ni a, in leh lo-ah leh thilneih(assets) thatah thlengin kan intlansiak mek a, thil thar a lo chhuak zel ang a, kan la um zel bawk ang. Hei hi khawvel kalphung a nimiau a.
Heng hmasawnna leh changkanna lo lut te hi a tir lamah kan hmang thiam lo deuh zel a. A rei deuh hnuin kan ziaawm thin. Mak deuh mai chu, tun kum hnih/khat lek chhung hian heng hmasawnna thlipui ang maia lo luang lut hi hmachhawn dan thiam Thalaite emaw zat an awm tlat mai hi a ni. Changkanna leh hmasawnna chu intodelhna hmanga lo dawnsawn chi a ni tih hria kan thahnem sawt khawp mai. Hartharna ropui a ni a, thil lawmawm tak a ni. Scientist ropui Charles Darwin-a theory, 'Survival of the Fittest' tih kha Mizo zingah a taka hman duhna lo lian ta hi eng vang tak ni ang maw. Fit lo leh thatchhe deuh chu kan dam khawchhuak zo lo telh telh chu a ni mek hi. Information Technology in a ken changkanna hrang hrang hian Mizote rualawhnaah min siam a, mi neih ang neih ve loh hlauin mahni nitin hna bak thawh belh tur zawngin taimak kawng kan inzawh siak ta anih ber awm hi. Parents paid a cellphone neih ai chuan mahni thawhchhuaha bill pek chu miin an ngaisang zawk tih kan hria, zan rei tak tak thlenga hna thawk te, zingah hma tak taka hna thawk kan pung. Hei hi a hre duh tan chuan Aizawl khawpui-ah a hmuh theih. Thalai te mut hun leh thawh hun hre lo ang maia kan ngai hi a dik na chen awm mah se, mi tam tak chu hna tul vanga meng rei, zinga tho tlai; zana mu hma, zinga hma tak taka chhuak te an ni tih kan hre tel bawk tur a ni ang.
Sports lamah kan thangharh-a, eizawnna tak tak tling tura mi tum ruh an chhuak tuam tuam a ni ber. Chu mai a ni lo va, game lar leh nuam ringawt khel lovin mahni kalna lam tur thlang thiam hnam kan ni ve tan ta. Nike Company fakna 'Just do it' tih chuan a tha zawngin min fuih a, kan kalna lam tur nia kan ngaih lamah chuan na takin kan pen ngam mek a ni. 'It's my style' tih chu sam tih phing phisiau a, kekawr kap tawi hak nan mai kan lam ri tawh lo, Originality ngaih hlutna lamah kan hmang thiam ve mek. Music channel hmaah kan thu a ni satliah ngawt lo, Music Industry lama kan hmasawn chakzia te hi mita hmutute vek kan ni a, eizawnna tlingah kan chan chho mek.
Zuk leh hmuam kawngah erawh kan ziaawm sawt hlei thei vak lo. Kan kam hlei luat kan tuar lo fo. Ram hruaitu atan pawh ruihtheihthil timi chu kan hnawl ngam a, kumthar lama Election kan neih hunah pawh Ruihtheih thil laka fihlim leh mi hmingtha duhna a lian zual ngei ang. Mizoram Cancer vei kan tam lutuk hi mithiamte chuan zuk leh hmuam kan uar lutuk vang ni pakhatin an sawi. KTP inchhiarna lamah zuk leh hmuam ti thin rate a tlahniam hret hret niin a lang, a lawmawm. Thalai zingah ha var mawi tak tak, zuk leh hmuama fihlim kan puang zel turah beisei ila. Hei hi hnam changkang zawk te kan entawnna tur atan pawh a tha hle ang.
Mi in chenna in a mamawh a, ei tur a mamawh. Television a duh a, Computer neih a ngai, cellphone pawh. Lirthei tel lovin khawsak na chi a ni tawh hek lo. Heng zawng zawng hi aman pek ngai vek a ni a, mi pangngai ni ve tur chuan thawh tur hre lova khawsak nilen chi a ni lo tih kan hre ta. Nu leh pa te thawhchhuaha lo in lak raza ching erawh tlemte kan la awm. Hengte avang hian mi dawrte-a nileng lenga thut zahthlakzia te, zu lo ruih nilen ve ngawt atthlakzia te, ennawm chhuahna hmun pianga tel ve theih nih nuihzatthlakzia te kan hre thar. Hman deuh kha chuan cushion dup nuam taka mut paha chhun laia T.V en theih nih kha changkanna emaw kan ti thin. Mahse, filmstar te hlawh zat, zaithiamte leh inkhel thiamte sum lak luh tamzia kan hriatthiampui tak chinah chuan hman taka T.V en atthlakzia kan hmuchhuak. Thalaite zingah hian Moral reconstruction a awm mek a ni.
Mahni in lumchhuahsanin State pawnah inhlawh tura chhuah kan intihhmuh tan a, vai mistiri te hum haw zat sum la let turin state dang sum hmangin chhungte tihnawmsak ve kan tan. He lamah hian hmeichhia hlei hlei an huaisen emaw tih tur a ni. Eng hna pawh rinawm taka thawha hlû a lo ni tih kan hre chho mek a, a sang leh hniam pawh thliar lovin thawh tur awm apiang kan inchuh tan em ni a tih theih. UPSC in exam a buatsaih chi hrang hrangah pawh huaisen kan chhuah leh tan a, Central Service lama lut thei turin Exam beitu pawh kan tam chho leh ta niin a lang. Govt. Mizo Higher Secondary School chuan 1994 khan Aizawl khawpui chhungah research neiin Lu meh leh Sam siam hi eizawnna tling a nihzia an hmuchhuak. Mizo tlangval 'Lumet'a eizawng pawh kan tam ta, hnam dang kutah kan dah phal tawh lo. Graduate, Police constable-a bul tan hreh lo te, Lehkhabu zuara in ak kual te, company hrang hrang hnuaia rintlak taka thawk te kan pung. Chapo hi mawlna chi khat a ni tih kan pawm ta em mi ni ang? Training tur awm se - lak sen loh. Technical lamah lah lak sen loh bawk. Mutia hna thlengin hna itawmah kan chhuah ta mek. Mizo thlaithar Grape, sawhthing, iskut, sapthei te pawh a hralhna tha awm se zokhuaw lam mi hausakpui tur an va tam em. Zirna lamah lah Quality Education nei turin kan intlansiak nasa na rawh e. Phak lo chung pawhin English Medium-ah kan indah a, hlawhtling turin Zoram mipui hi kan intlansiak suau suau chu a ni lawm ni. Kan per capita income Rs. 21,327 (2003-2004) chauh a nih vang ringawta intlansiak kan ni lo anih pawhin hun rei lote chhungin kan per capita income hi a la san ngei a rinawm. Mi taima tan chuan Zoramah hian eizawnna tur tam tak ala awm tih a chiang, Chhungteism leh Party induhsakna tel miah lo pawhin. Mizoramah hian Malsawmna a inphum a, mi taima leh remhria te hai chhuah tura dah a ni.
Khawvela indona hriam ber zinga an sawi chu 'Economic war' a ni. Rethei leh riltam chu a huaisen theih hauh loh. Mahni kea din tumna lama harhtharna in min nuai vel laia harh ve hman lo kan awm a nih chuan kan tu leh a lo la awm turte hian min dem duh mai thei. Nakin lawkah chuan Thingtlangpa, lo leh huan ram nei tha tak tak te hian khawpuia Loan rul tha duh mang lo ho in hi an la neihsak lo ang tih a sawi theih loh. Pa te hausakna chhawm tuma an tun nun thlahdah mek te hian Thingtlang tlangval taima te khawngaihna dilin an LSC hi an la thlengpui mai thei a sin. A ruh no no chhuahna khawvel a ni si a.
Information Technology hian Thalaite rualawhna thaah min siam mek hi a lawmawm tak zet a, mi thil neih te chu a thawhchhuahmil a nih chuan kan hriatthiampui. Chemkawm Technology hun laia kan pi leh pu te Taimakna mual liam tawh kha kan chhar thar leh mek a, an huaisenna thuruk 'Intodelh' chu neih ve tumin kan hnathawh hun chhung (working hour) pawh kan hmang tangkai thiam sawt hle. An hlauh ber mai 'vehburkhawn' pawh pawl leh mimalin kan sim tial tial. Hnampui hoin kar tluanin hna rim takin an thawk a, Weekend hlim takin an hmang thin. Kan pi pu ten rim takin hna an thawk a, Kut pui an neih te hlim takin an hmang bawk thin. Thangtharte pawhin niruk chhungin rim takin hna kan thawk ang a, Pathianni leh kan Kut pui neih te hlim takin kan hmang ve zel tur a ni dawn lawm ni.
Kum 15 kal ta a, khaw khata pa hausa kha a la nuamsa zel em? Ruihhlo tih bansan duh lotute kha engtinge an awm tak zel? Hmasawnna lo thangmek zelah kan Ram hi a dam khawchhuak thei ang em le? Tun atanga kum10 lo kal leh turah hian eng ang mi nge ka nih dawn? Nun tha leh Taima te an nihlawh ang. Heng zawng zawngthlir thiam Thalai, I.T khawvela cheng mekte hian Chemkawm Technology formula Thawhrimna leh Rinawmna kan chhar thar leh mek hi 'Mizoram lawm teh se'.